Bahasa Serumpun Dengan Orang Melayu (Austronesia) Di Taiwan

Taiwan mempunyai 24 juta penduduk di mana 2.3% daripadanya merupakan orang asli yang berbahasa Austronesia. Terdapat dua puluh enam bahasa Austronesia di negara tersebut di mana sekurang-kurangnya sepuluh daripadanya telah pupus dan lima bahasa yang lain terancam secara bertahap. Pada masa kini, kerajaan telah mengiktiraf enam belas bahasa daripada rumpun tersebut.

Atayal dan Seediq adalah bahasa Austronesia cabang Atayalik di bawah subkeluarga Formosa Utara. Pada tahun 2002, seramai 84 000 orang menjadikan bahasa Atayal sebagai bahasa ibunda. Pada tahun 2008, seramai 20 000 orang telah menjadikan bahasa Seediq sebagai bahasa ibunda. Penutur bahasa Atayal mendiami utara Taiwan manakala bahasa Seediq di bahagian tengah, timur dan pesisiran pantai negara tersebut. Hitungan 1-10 dalam bahasa Seediq ialah kingal, deha, teru, sepat, rima, mataru, mpitu, maspat, mengari, maxal.

Rukai adalah bahasa Austronesia secara bersendirian. Pada tahun 2005, seramai 10 500 orang telah menjadikan bahasa Rukai sebagai bahasa ibunda. Penutur bahasa ini mendiami wilayah Kaoshiung, Taidong dan Pingtung.

Saisiyat dan Thao adalah bahasa Austronesia di bawah subkeluarga Formosa Utara. Pada tahun 2002, seramai 4750 daripada 7900 etnik Saisiyat telah menjadikan bahasa Saisiyat sebagai bahasa ibunda. Seramai 6 daripada 300 etnik Thao telah menjadikan bahasa Thao sebagai bahasa ibunda. Kata ganti nama diri nominatif pertama, kedua, ketiga, pertama jamak (inklusif), pertama jamak (ekslusif), kedua jamak dan ketiga jamak masing-masing dalam bahasa Saisiyat ialah yako, so’o, sia, ‘ita, yami, moyo dan lasia. Kata ganti nama diri nominatif pertama, kedua, ketiga, pertama jamak (inklusif), pertama jamak (ekslusif), kedua jamak dan ketiga jamak masing-masing dalam bahasa Thao ialah yaku, ihu, thithu, ita, yamin, maniun dan thaythuy.

Kavalan, Sakizaya dan Amis adalah bahasa Austronesia di bawah subkeluarga Formosa Timur. Pada tahun 2000, seramai 24 orang telah menjadikan bahasa Kavalan sebagai bahasa ibunda. Pada tahun 2017, seramai 913 orang telah menjadikan bahasa Sakizaya sebagai bahasa ibunda. Pada tahun 2009 seramai 181 000 telah menjadikan bahasa Amis sebagai bahasa ibunda. Kata ganti nama diri nominatif pertama, kedua, ketiga, pertama jamak (inklusif), pertama jamak (ekslusif), kedua jamak dan ketiga jamak masing-masing dalam bahasa Kavalan ialah aiku, aisu, aizipna tiyau, aita, aimi, aimu dan qaniyau. Hitungan 1-10 dalam bahasa Amis ialah cecay, tosa, tolo, sepat, lima, enem, pito, falo, siwa, polo’.

Bunun, Puyuma dan Paiwan adalah bahasa Austronesia secara bersendirian. Pada tahun 2002, seramai 38 000, 8 500 dan 66 000 orang telah menjadikan bahasa Bunun, Puyuma dan Paiwan masing-masing sebagai bahasa ibunda. Akar kata ganti nama diri pertama, kedua, ketiga, pertama jamak (inklusif), pertama jamak (ekslusif), kedua jamak dan ketiga jamak masing-masing dalam bahasa Bunun ialah –ak-, -su-, -is-, -at-, – ðam-, -amu-, dan -in-. Kata ganti nama diri bebas pertama, kedua, ketiga, pertama jamak (inklusif), pertama jamak (ekslusif), kedua jamak dan ketiga jamak masing-masing dalam bahasa Puyuma ialah nanku, nanu, nantu, nanta, naniam, nanemu dan nantu.

Tsou, Kanakanabu dan Saaroa adalah bahasa Austronesia secara bersendirian, di bawah cabang Tsouik dan Tsouik masing-masing. Pada tahun 2002, seramai 2 100 orang telah menjadikan bahasa Tsou sebagai bahasa ibunda. Seramai 4 daripada 250 etnik Kanakanabu telah menjadikan bahasa Kanakanabu sebagai bahasa ibunda. Pada tahun 2012, seramai 10 daripada 400 etnik Saaroa telah menjadikan bahasa Saaroa sebagai bahasa ibunda. Hitungan 1-10 dalam bahasa Tsou ialah coni, yuso, tuyu, sʉptʉ, eimo, nomʉ, pitu, voyu, sio, maskʉ.

Yami adalah bahasa Austronesia di bawah subkeluarga Malayo-Polinesia. Pada tahun 2006, seramai 3 800 orang telah menjadikan bahasa ini sebagai bahasa ibunda di negara tersebut khususnya di Pulau Orkid ataupun nama asalnya Ponso no Tao (Pulau Orang). Bahasa ini serumpun dengan bahasa-bahasa Filipina seperti Filipino, Ilokano dan Tagalog. Contoh kosa kata Yami ialah tao (orang), anak (anak), ina (emak), ama (ayah), vato (batu), líma (lima), araw (hari), kanen (makan), Oo (Kepala). Oo dan Vato dalam Bahasa Yami serumpun dengan Hulu dan Batu dalam bahasa Melayu.

Kesimpulan, itu adalah contoh bahasa Austronesia yang dituturkan di Taiwan. Tidak ramai penduduk negara tersebut menjadikan bahasa-bahasa Austronesia sebagai bahasa ibunda. Malah ada segelintir penduduk asli negara tersebut ada yang beralih ke bahasa Mandarin, Hokkien ataupun Hakka sebagai bahasa ibunda.

RUJUKAN:

Map of Taiwan. Retrieved April 4, 2019 from https://www.google.com/maps/place/Taiwan/@23.4212975,115.5890508,6z/data=!3m1!4b1!4m5!3m4!1s0x346ef3065c07572f:0xe711f004bf9c5469!8m2!3d23.69781!4d120.960515

Countries That Recognize Taiwan. Retrieved April 4, 2019 from https://www.worldatlas.com/articles/which-countries-recognize-taiwan-as-a-country.html

Austronesian Languages. Retrieved April 4, 2019 from https://www.britannica.com/topic/Austronesian-languages

Statistics of Indigenous Population in Taiwan and Fukien Areas. Retrieved April 4, 2019 from https://web.archive.org/web/20060830083123/http://www.apc.gov.tw/en/statistic/number2.aspx

Atayal At Ethnologue. Retrieved April 4, 2019 from https://www.ethnologue.com/18/language/tay/

Seediq At Ethnologue. Retrieved April 4, 2019 from https://www.ethnologue.com/18/language/trv/

Number in Seediq. Retrieved April 4, 2019 from https://www.omniglot.com/language/numbers/seediq.htm

Rukai at Ethnologue. Retrieved April 4, 2019 from https://www.ethnologue.com/18/language/dru/

Saisiyat at Ethnologue. Retrieved April 4, 2019 from https://www.ethnologue.com/language/xsy

Thao at Ethnologue. Retrieved April 4, 2019 from https://www.ethnologue.com/language/ssf

Kavalan at Ethnologue. Retrieved April 4, 2019 from https://www.ethnologue.com/language/ckv

Sakizaya at Ethnologue. Retrieved April 4, 2019 from https://www.ethnologue.com/language/szy

Amis at Ethnologue. Retrieved April 4, 2019 from https://www.ethnologue.com/language/ami

Bunun at Ethnologue. Retrieved April 4, 2019 from https://www.ethnologue.com/language/bnn

Puyuma at Ethnologue. Retrieved April 4, 2019 from https://www.ethnologue.com/language/pyu

Paiwan at Ethnologue. Retrieved April 4, 2019 from https://www.ethnologue.com/language/pwn

Tsou at Ethnologue. Retrieved April 4, 2019 from https://www.ethnologue.com/language/tsu

Kanakanabu at Ethnologue. Retrieved April 4, 2019 from https://www.ethnologue.com/language/xnb

Saaroa at Ethnologue. Retrieved April 4, 2019 from https://www.ethnologue.com/language/sxr

Yami at Ethnologue. Retrieved April 4, 2019 from https://www.ethnologue.com/language/tao


November Rain: Muzik Video Lagu Rock Yang Termahal Dihasilkan

Akhirnya berlalulah sudah jualan promo 11.11, jutaan terima kasih aku ucapkan buat semua pembaca The Patriots yang setia menyokong hingga buku-buku kami terjual dengan larisnya. Tapi bulan November masih belum habis tau, oleh itu aku nak ceritakan sedikit pasal sebuah lagu berkaitan bulan November yang didendangkan oleh sebuah kumpulan rock yang terkenal pada tahun 1990an.

“Nothin’ lasts forever,
And we both know hearts can change..
And it’s hard to hold a candle,
In the cold November rain..”

Pada tahun 1992, tidak jauh sebelum scene muzik grunge mendapat tempat dalam industri muzik arus perdana, yang menandakan bermulanya fasa kejatuhan akibat lambakan karya dan estetika muzik band-band hard rock dan metal yang mula terkenal pada tahun 1980-an, Guns N ‘Roses (GNR) melancarkan salah satu muzik video yang paling mengelirukan, berdurasi panjang, dengan bajet paling tinggi sepanjang zaman. Semua itu muncul dalam bentuk single mereka yang terkenal berjudul “November Rain.”

Pada pandangan yang pertama, ia kelihatan seperti video biasa dengan naratif yang agak standard dan sedikit sedutan dari klip persembahan pentas, tetapi semakin lama kita tonton, semakin banyak persoalan yang ditimbulkannya. Kalau korang peminat GNR mesti korang pernah lalui situasi keliru macam ni.

Macam mana watak pengantin perempuan tu boleh mati? Kenapa jalan cerita tak teratur sebab Axl Rose sekejap kelihatan seperti remaja rockers belasan tahun lepas tu tiba-tiba jadi seorang lelaki dewasa yang berjambang pula? Kenapa mamat tu pergi lompat atas kek? Macam mana Slash boleh goreng gitar Les Paul dia tu kat depan gereja tapi tak plug-in kabel? (Ok ni aku gurau je).

Guns N’ Roses

Muzik video “November Rain” umpama satu pengembaraan cinta selama sembilan minit yang menentang segala hukum logik, ruang, dan masa.  Bagaimana ia digarap, dan apa sebenar maksud di sebaliknya? Ada agenda Freemason jugak ke?

Seperti yang lazimmya berlaku terhadap kebanyakan band rock pada zaman itu, masa dan roda kehidupan berlalu dengan begitu pantas untuk GNR pada tahun 1980-an. Guns N’ Roses ditubuhkan dua tahun sebelum aku lahir iaitu tahun 1985 kemudian dapat tandatangan kontrak di bawah label rakaman Geffen Records pada tahun 1986.

GNR melancarkan album sulung mereka Appetite for Destruction pada tahun 1987, dan telah menduduki tangga nombor satu di Billboard 200 pada tahun 1988. Mereka terkenal dengan pelbagai kontroversi melibatkan imej dan sosial yang negatif mahu pun positif, apa nak buat, itu sudah jadi fitrah stereotaip dunia bintang rock barat yang gemar berparti liar. Tapi tak semua lah, Iron Maiden boleh je bebas kontroversi.

Bagaimanapun, GNR tetap merupakan ‘kuasa besar’ rock akhir zaman (1980-1990an) pada zaman kegemilangan mereka, ini terbukti apabila syarikat rakaman mereka sanggup membelanjakan modal yang besar untuk mereka.

Pada tahun 1991, mereka merakam dan melancarkan dua album sekaligus, berjudul Use Your Illusion I & II. Namanya saja penuh dengan teka teki, dari banyak karya-karya power ballad hingga cover yang bernada tinggi seperti “Live and Let Die” dan “Knocking on Heaven’s Door”, belum cerita lagi konsert jelajah dua tahun bagi meraikan album.

Tiga dari lagu-lagu power ballads yang disebutkan di atas memakan belanja yang sangat tinggi untuk pembikinan video muzik, ini termasuklah lagu “November Rain” yang sebenarnya mencatat rekod sebagai lagu terpanjang yang memasuki carta sepuluh teratas di Billboard Hot 100. Ia juga merupakan video muzik ke-26 paling mahal yang pernah dibuat, dengan anggaran kos sebanyak $1.5 juta.

Di antara artis-artis yang sezaman dengan GNR, hanya artis dari scene pop mainstream seperti Madonna dan Michael Jackson yang pernah membikin muzik video senilai atau lebih mahal darinya.

Axl Rose

Muzik video untuk lagu ini kelihatan lebih sesuai dilihat sebagai sebuah filem pendek berbanding sebuah video promo lagu itu. Jalan cerita video ini digambarkan sebagai bahagian tengah untuk trilogi yang digarap dalam muzik video lagu “Don’t Cry” dan “Estranged”.

Dibintangi oleh supermodel dan kekasih Axl ketika itu, Stephanie Seymour, ia bermula dari babak terakhir yang terhenti dalam ending lagu ‘Don’t Cry’ di mana ketika itu Seymour telah menyelamatkan Axl dari membvnuh diri, dan kemudian kedua-duanya telah berkahwin.

Diikuti dengan babak yang mengelirukan penonton iaitu perkahwinan yang ditakdirkan ditimpa tragedi terhadap pasangan itu (dengan aksi solo gitar Slash di luar gereja kecil tengah padang pasir New Mexico), kemudian babak ‘flashback’ ketika anggota-anggota band tersebut melepak di Rainbow Bar And Grill di Sunset Strip LA.

Disusuli dengan sedutan rakaman persembahan live mereka di The Ritz di New York,  video itu sebenarnya mendapat inspirasi dari sebuah cerpen berjudul ‘Without You’, yang ditulis oleh jurnalis rocker dan pengarang buku koleksi cerpen The Language Of Fear, Del James.

Dengan bajet berjumlah sekitar $1.5 juta, muzik video ‘November Rain’ menjadi antara video promo muzik termahal yang pernah dibuat. Walaupun mungkin tidak menjadi lagu yang menaikkan nama mereka seperti muzik video ‘Welcome To The Jungle’, pada saat pelancarannya, ‘November Rain’ menjadi video MTV “most-requested” yang paling tinggi sepanjang zaman – dan, pada 14 Julai tahun lepas, ia secara rasmi mencapai jumlah satu bilion tontonan di YouTube.

Pencapaian ini menjadikan ‘November Rain’ sebagai salah satu daripada bahagian terpenting dalam sejarah lagu, muzik video itu bukan sahaja menjadi satu detik bersejarah bagi band Guns N’ Roses sahaja, malahan ia menjadi inspirasi dan rujukan oleh pencinta seni dan menjadi sebahagian daripada sejarah kegemilangan dunia rock balada sebelum rock dan metal mula jatuh perlahan-lahan dengan munculnya genre-genre alternatif lain seperti Grunge, Pop-Punk, dan Rap.

Sehinggalah kebangkitan genre Nu-Metal pada awal 2000-an secara tidak langsung menaikkan kembali genre-genre atuk neneknya sendiri seperti thrash metal. Tidak lama kemudian GNR turut mengadakan reunion namun agak mengecewakan kerana Axl Rose tidak lagi setampan dan selincah dahulu, malahan kekuatan vokalnya juga sudah hilang, mungkin kerana perubahan saiz badannya yang semakin ketara, namun petikan solo gitar ala blues rock oleh Slash masih kekal berbisa.

Naratif Penceritaan Yang Mengelirukan

Video ini berlangsung dalam naratif tidak jelas yang mungkin menimbulkan banyak persoalan kepada kita yang pertama kali menontonnya sebagai kanak-kanak atau remaja yang belum memahami aliran struktur naratifnya. Di antara adegan awal yang ditunjukkan adalah Axl Rose mengambil ubat tidur di dalam biliknya, diikuti babak band GNR sedang mengadakan satu persembahan pentas diiingi satu kumpulan yang kelihatan seperti orkestra sebesar 70 orang di Panggung Orpheum Los Angeles, disini bermulanya bebenang naratif.

Bakal pengantin ke bakal duda ni?

Benang naratif lain diperkenalkan dalam bentuk adegan perkahwinan di katedral yang berlangsung antara penyanyi Axl Rose dan kekasihnya pada masa itu, Stephanie Seymour. Adegan ini diselingi dengan Axl dan Seymour berparti bersama anggota GNR yang lain di Rainbow Bar yang terkenal di LA — kemungkinan untukkan flashback kenangan manis saat bahagia.

Kemudian ia kembali menunjukkan penyanyi GNR, Axl Rose yang cuba untuk lelapkan mata di bilik tidurnya sementara yang lain menunjukkan dia memasuki sebuah gereja kecil di padang pasir, oleh kerana atas sebab tertentu tiba-tiba babak itu memudar dengan beberapa kesan visual yang sangat melodramatik dan sangat sesuai dengan sentimen rock jiwang pada zaman itu.

Kemudian, peralihan waktu berlaku ketika pemain gitar utama, Slash menyerahkan cincin pekahwinan rakannya sebelum keluar dari katedral tempat berlangsungnya majlis perkahwinan Axl dan Seymour dalam keadaan berpakaian kemas dengan sut.

Semasa Slash sedang keluar, video itu dipotong dan menunjukkan dia berjalan keluar dari sebuah gereja kecil di padang pasir, hanya untuk melakukan aksi solo gitar yang bergaya dengan jaket leather, ditiup angin hingga rambut panjangnya beralun, tetapi pelik sebab gitarnya tidak disambung pada mana-mana amplifier atau pedal efek (Ok aku gurau lagi).

Ini bukan Slash Haji TapahAdegan seterusnya adalah majlis resepsi perkahwinan, di sini plotnya benar-benar sesat. Semasa para tetamu sedang bergembira, menari dan makan-makan, awan hitam mula muncul di langit. Apabila hujan mula turun, orang ramai mula … panik tanpa sebab. Mereka lari mencari tempat berteduh umpama rakyat Palestin sedang dihujani ser4ngan b0m berangkai Israel.

Dia ni dah kenapa..Sebenarnya, sebagai seorang lelaki yang membesar pada tahun 90-an, pada waktu itu istilah “hujan asid” adalah sangat popular dalam dunia sastera, jadi video ini sememangnya tidak banyak membantu kanak-kanak selepas zaman aku memahami konsepnya. Yelah kalau aku pun tak faham, inikan pula korang yang lahir tahun 1995 ke atas.

Orang ramai saling berlari dan saling merempuh. Drummer GNR, Steven Adler bersembunyi di bawah meja. Kemudian dengan tak semena-mena, seorang lelaki bertindak melakukan aksi ala terjun tiruk ke atas meja, sekaligus merosakkan kek bertingkat yang nampak macam mahal juga harganya. Anggur merah mengalir keluar dari botol, mencemarkan pelapik meja berwarna putih. Ah, simbolisme lagi.

Pada waktu ini, video tersebut dipotong untuk menunjukkan yang majlis perkahwinan itu akhirnya bertukar menjadi majlis pengebumian watak Seymour/pengantin perempuan. Aik? M4ti pasal apa pulak? Punca kem4tiannya tidak pernah dinyatakan secara jelas, dan jenaz4hnya kelihatan sempurna di dalam keranda (jadi … bukan hujan asid lah?).

Namun, berdasarkan cerpen karangan Del James, kekasihnya itu digambarkan m4ti kerana membvnuh diri. Baik, sebenarnya bahagian yang menjadi sumber kekuatan muzik video ini adalah bahagian yang terakhir di mana ketika majis pengebumian, babak dialih sebentar ke sebuah persembahan live band itu. Dalam lagu November Rain, ini adalah bahagian solo gitar Slash yang paling mantap dan meninggalkan kesan dalam dunia rock balada.

Goreng gitar atas pianao tu.Dalam video ini ia menunjukkan Slash melakukan aksi yang belum pernah dilakukan mana-mana gitaris sebelumnya iaitu memanjat di atas grand piano yang sedang dimainkan Axl, kemudian memainkan solo gitar terakhir lagu tersebut di atas piano Axl.

Sepanjang solo gitar itu video memaparkan Axl Rose bermimpi Seymour melemparkan sejambak bunga di majlis perkahwinan mereka, (ala yang biasa orang kita duk tiru tu lah), semasa bunga dilempar, peralihan masa berlaku sekali lagi di mana bunga mawar itu ditunjukkan jatuh di atas sebuah keranda di tanah perkuburan sambil perlahan-lahan menumpahkan warna merah jambu nya di atas keranda.

Dan itulah penamat sebuah muzik video yang bernilai $1.5 juta pada tahun 1992, dari segi naratif, aku boleh simpulkan video ini hanya menceritakan tentang kerinduan seorang mat rocker terhadap kekasihnya yang telah m4ti membvnuh diri. Walaubagaimanapun, semahal atau sehebat mana jua sebuah MTV, ia tidak mungkin kekal sebagai lagu dan muzik video paling lama berada di dalam carta Top 10 Billboard seandainya lagu yang dihasilkan tidak berkualiti.

Bagi aku, kualiti sebenar projek mereka ini terletak pada kualiti lagu yang mereka mainkan, aku difahamkan proses rakaman untuk lagu ini saja terpaksa diulang berpuluh-puluh kali bagi mendapatkan tempo yang terbaik (tempo asal lagu ini terlalu perlahan) dan bagi mendapatkan solo gitar yang membvnuh, dan Slash berjaya melakukannya walaupun dalam kebanyakakan persembahan live yang aku pernah tonton, biasanya bila masuk saja lagu ini, solo Slash tiba-tiba kelaut.

Walaubagaimanapun, jika korang baru hendak menonton dan mendengar video muzik November Rain ini buat pertama kali, aku sarankan korang tonton dan dengar juga dua lagi video muzik mereka iaitu “Don’t Cry” dan “Estranged” kerana ketiga-tiga lagu ini adalah saling berkaitan dan digarap dari sumber yang sama iaitu cerpen karangan Del James.

Axl Rose dan Slash hari ini

Macam tak percaya dah lebih kurang tiga puluh tahun berlalu sejak GNR mengeluarkan lagu ‘November Rain’. Lirik lagu ini ditulis oleh frontman dan penyanyi band itu sendiri, Axl Rose, ia merupakan single dari album studio ketiga mereka, Use Your Illusion I yang dikeluarkan pada tahun 1991. Kesemua part solo gitar dimainkan oleh Slash, dan sebuah kumpulan orkestra memainkan irama backup kumpulan itu, suara Axl yang masih lunak, bernada tinggi penuh rasa kerinduan, dan sentuhan jemarinya memetik piano menjadikan lagu ini sentiasa segar seperti hujan hingga ke hari ini.

Pautan muzik video:

Guns N’ Roses – November Rain

Guns N’ Roses – Don’t Cry

Guns N’ Roses – Estranged


Jejak Si Pemburu Kepala Manusia Di Dunia

“BORNEO, the land of the headhunter” begitulah gelaran daripada penulis-penulis Barat apabila berbicara mengenai satu tradisi yang begitu menggerunkan mereka suatu waktu dahulu.  Perang Kayau oleh pengayau di kalangan etnik pribumi Borneo itu satu hal yang biasa kerana selain daripada dijadikan sebagai trofi untuk perluasan wilayah, ianya juga sebenarnya simbolik keberanian bagi pahlawan-pahlawan pribumi dahulukala.

Masyarakat Dayak di Borneo seperti Iban, Bidayuh, Kelabit, Kayan, Kenyah dan banyak lagi yang menghuni Sarawak mahupun Kalimantan adalah antara mereka yang gah namanya dengan tradisi pemburuan kepala musuh.  Di Sabah juga tidak kurang hebatnya kerana etnik Kadazan-Dusun juga suatu waktu dahulu turut mempunyai tradisi yang serupa.  Dek kerana itulah jika kita berkunjung ke rumah-rumah tradisi mereka maka sudah tentu ada tengkorak-tengkorak yang dipamerkan bagi mengenang tradisi silam mereka dahulukala.

Sebenarnya bukanlah mudah untuk menghapuskan tradisi pemburuan kepala ini kerana ianya telah dilestarikan berabad-abad lamanya di dalam penghidupan masyarakat di Borneo.  Hanya setelah kedatangan masyarakat Eropah yang bertapak di Borneo dikatakan cuba untuk mengharamkannya dan ianya benar-benar terhenti sekitar tahun 1930an.

Begitulah ceritanya apabila berbicara  si pemburu kepala manusia di Borneo yang kita semua ketahui.  Sebaliknya nun di benua-benua yang lain juga turut ada hal yang sama cuma kita sahaja yang tidak mengetahuinya.

Kaum Sumba, Indonesia

Populasi mereka berhimpun di Pulau Sumba, Indonesia.  Walau mendiami satu pulau yang sama namun begitu ada perbezaan makna pemburuan kepala kepada kelompok yang mendiami Sumba Timur dan Sumba Barat.  Untuk Sumba Timur, kepala musuh dipenggal adalah semata-mata untuk trofi kemenangan perluasan wilayah mereka.  Setiap tengkorak akan diasapkan mengikut ritual tertentu yang kemudiannya di letakkan di dalam satu peti khas dan dijaga serta dihormati sebagai sumber warisan keluarga.

Manakala untuk Sumba Barat pula berlainan ceritanya.  Ini kerana bagi kepercayaan mereka setiap kepala yang dipenggal dan dibawa pulang itu adalah simbol kepada kelemahan musuh.  Ianya adalah sesuatu yang memalukan dan kerana itulah adakalanya kepala musuh itu dijadikan satu bahan jenaka.  Kebiasaannya mereka tidak menyimpan tengkorak musuh sebaliknya diserahkan kepada keluarga musuh itu kembali setelah berjaya membuat perjanjian.  Cuma bahagian rambut sahaja akan disimpan untuk tujuan perubatan tradisional.

Kaum Marind, Papua New Guinea

Papua New Guinea adalah sebahagian daripada Republik Indonesia yang sehingga sekarang orang pribuminya begitu unik untuk diketahui keberadaannya.  Kaum Marind atau Marindanim merupakan salah satu daripada masyarakat pribuminya yang mempunyai sejarah di dalam pemburuan kepala manusia.  Cuma berbezanya walaupun pemburuan kepala itu diadakan pada satu masa yang tertentu tetapi bukan semua kepala manusia yang harus dipenggal.

Menurut tradisi kaum Marind hanya kepala individu tertentu yang dijadikan mangsa.  Kebiasaannya kepala individu yang berharga itu adalah terdiri di kalangan musuh mereka yang kuat ataupun pemimpin.  Ini kerana mereka mempercayai hanya dengan cara itu sahaja barulah sesuatu kaum itu akan berjaya dimusnahkan. Tengkorak-tengkorak kepala musuh akan disimpan oleh si pemenggalnya dan sudah menjadi tradisi bagi menghormati tengkorak tersebut maka mana-mana kelahiran anak mereka akan diberikan nama si empunya kepala semasa hidupnya.

Kaum Igorot, Filipina

Kaum Igorot atau Gorot merupakan merupakan antara pribumi di Filipina yang juga membarisi kelompok Austronesia.  Mereka juga dikenali sebagai “orang pergunungan” kerana populasi mereka nun jauh terpencil di pergunungan yang ada di Pulau Luzon, Filipina.

Suatu waktu dahulu mereka juga adalah pribumi yang cukup gah dengan perang-perang wilayah mereka. Setiap kali berperang sudah pasti ada kepala musuh yang dipenggal dan dibawa pulang.  Namun ada kelainan apabila berkata mengenai siapa yang mampu memenggal kepala musuh kerana untuk kaum Igorot hanya mereka yang memiliki “chaklag” sahaja dibenarkan.

“Chaklag” adalah satu ritual yang akan dilakukan ke atas mana-mana perwira Igorot yang ingin pergi berperang.  Sesiapa yang memegang “chaklag” adalah orang yang terpilih selepas sesuatu ritual itu dilakukan.  Jadi hanya beliau sahaja yang dibenarkan memenggal kepala musuh kerana kaum ini mempercayai setiap anggota badan manusia mempunyai supernaturalnya tersendiri yang mana sekiranya dilanggar larangan maka akan terjadi satu malapetaka ke atas seluruh kaum yang membuat onar.

Kaum Wa, Myanmar

Di Negara Myanmar juga tidak kurang hebatnya dengan tradisi si pemburu kepala manusia lebih-lebih lagi di kalangan masyarakat pribuminya.  Kaum Wa adalah antara pribumi yang mendominasi bahagian utara Myanmar.  Menurut sejarahnya walaupun aktiviti pemburuan kepala manusia tidak dilakukan sewaktu perang wilayah namun begitu ada waktunya mereka dengan sengaja akan mencari mana-mana manusia yang diluar daripada kaum mereka untuk dijadikan mangsa.

Pemburuan kepala manusia untuk dileraikan daripada badan adalah diketika majlis ritual penyembahan dewa sewaktu musim menuai diadakan.  Ini kerana mereka percaya semangat yang ada pada sesuatu kepala itu jika dipersembahkan kepada dewa akan menjadikan musim menuai itu lebih makmur dan berlimpah ruah jadinya.  Walaupun tiada lagi aktiviti pemburuan kepala manusia namun sehingga sekarang, setiap tengkorak itu akan disimpan rapi di satu bilik dan hanya akan dikeluarkan apabila ritual semangat bermula saban tahun.

· Kaum Atayal, Taiwan

Atayal atau Tayal atau Tayan adalah salah satu daripada kaum pribumi di Taiwan.  Menurut kajian antropologi adalah disahkan bahawa kaum ini juga adalah daripada kelompok Austronesia dan mempunyai banyak persamaan ritual dengan kaum pribumi di Borneo.  Dan kaum ini juga tidak pernah kurang dengan cerita sejarah mereka mengenai tradisi pemburuan kepala musuh.

Kebiasaannya setiap tengkorak kepala musuh akan dipamerkan di atas rak atau digantung di tiang seri rumah tradisi sebagai tanda kehebatan nenek moyang mereka suatu waktu dahulu.  Selain daripada kepala musuh dijadikan trofi sebagai simbol kekuatan setelah mereka menang di dalam perang wilayah mereka.  Adalah dipercayai bahawa suatu waktu dahulu, mana-mana anak jantan Atayal tidak akan mampu mendirikan rumahtangga tanpa mempersembahkan satu kepala musuh kepada keluarga bakal isterinya sebagai mahar perkahwinan.

· Kaum Maori, New Zealand

Orang Maori yang juga salah satu bangsa Austronesia yang mendiami New Zealand juga tidak pernah kurang dengan tradisi pemburu kepala manusia di dunia.  Kegagahan mereka terbukti di dalam cerita perang mereka dahulukala.  Kebiasaannya tengkorak-tengkorak kepala musuh akan dipamerkan sebagai trofi kemegahaan untuk mereka. Dan mereka turut merencanakan setiap cerita tengkorak yang disimpan itu di dalam bentuk tatu yang dilakarkan dibahagian muka atau tubuh badan yang lain.

Dan mungkin ramai tidak mengetahui bahawa Orang Maori juga sebenarnya turut menyimpan tengkorak nenek moyang mereka setelah kematian.  Maksudnya setelah satu upacara pengebumian ritual diadakan jenazah nenek moyang akan disimpan atau ditanam.  Pada satu ketika mereka akan mengambil tengkorak dan seterusnya disimpan.  Kebiasaannya tengkorak-tengkorak nenek moyang tidak akan dipamerkan pada umum Cuma disimpan di satu bilik atau peti khas untuk tatapan keluarga sahaja.

· Kaum Mizos, India

Mizos merupakan campuran etnik pribumi iaitu samada dari Hmar, Ralte, Lusei, Pawi yang ramai mendiami wilayah utara barat India.  Turut terkenal dengan perang perluasan wilayah mereka suatu waktu dahulu untuk merampas sumber kekayaan mahupun menjadikan manusia sebagai hamba abdi untuk diperdagangkan.

Sebagai satu trofi kebiasaannya setiap pahlawan perang akan memenggal satu kepala musuh untuk dibawa pulang.  Tiada sesiapa dibenarkan membawa pulang kepala lebih dari satu untuk dipersembahkan kepada keluarga dan penduduk kampung.  Setiap tengkorak kepala musuh akan digantung di pintu gerbang yang ada di kampung mereka.  Mereka turut mempercayai bahawa setiap tengkorak kepala musuh adalah satu wadah yang paling ditakuti oleh semangat yang jahat untuk menganggu penghidupan penduduk yang tinggal di perkampungan.

· Kaum Igbo, Afrika

Masyarakat Igbo merupakan etnik terbesar yang mendiami banyak Negara-negara di benua Afrika.  “Mgbruru-ishi” merupakan terma yang digunapakai mereka di dalam satu tradisi yang melibatkan pemburuan kepala manusia.  Kebanyakan daripada kaum-kaum pribumi di dunia mengadakan pemburuan kepala manusia secara kumpulan yang besar-besaran namun untuk masyarakat Igbo lebih kepada perseorangan mahupun di dalam kumpulan kecil iaitu antara dua hingga ke lima orang.

Dan tradisi ini hanya boleh dilakukan untuk mereka yang telah melalui satu ritual yang diadakan secara berperingkat dan kadangkala selesai pantang larang ritual yang digelar “Nne Ala” ini boleh mengapai sehingga ke setahun lamanya.  Selain itu ianya dikhaskan untuk golongan lelaki Igbo yang ingin digelar dewasa.  Hanya dengan membawa pulang satu kepala manusia sahaja barulah seorang lelaki itu dianggap sudah matang dan boleh melangsungkan perkahwinan dengan wanita yang dicintainya.

Kaum Shuar adalah satu masyarakat paling primitif sehingga sekarang yang masih mendiami kawasan terpencil hutan Amazon dataran Peru dan Ecuador.  Mereka merupakan satu masyarakat yang menggabungkan etnik-etnik minoriti iaitu Ashuar, Aguaruna dan Huambisa.  Terkenal dengan ritual-ritual tradisi yang kompleks dan kaum ini juga antara si pemburu kepala manusia suatu waktu dahulu.

Walaupun minoriti dan mendiami kawasan terpencil namun kaum Shuar ini adalah antara masyarakat pribumi yang paling ditakuti oleh banyak pribumi lain di hutan Amazon.  Ini adalah kerana Kaum Shuar dikatakan antara kaum yang ganas dan tiada kompromi apabila di dalam perang-perangnya. Sudah menjadi kebiasaan pahlawan mereka akan memenggal kepala musuh mereka untuk disimpan di perkampungan mereka.

Pemenggalan kepala pula tidak termaktub kepada pahlawan mahupun pemimpin sebaliknya wanita mahupun kanak-kanak juga akan menjadi mangsa.  Tengkorak-tengkorak akan disimpan di rumah-rumah si pemenggal sebagai tanda keberanian dalam keluarga selain sebagai salah satu bahan persembahan untuk ritual-ritual mereka.

Kaum Aztec, Mexico

Aztec yang suatu masa dahulu megah di Mexico menurut sejarahnya sememang terkenal dengan pengorbanan manusia untuk dipersembahkan kepada nenek moyang mahupun dewa mereka.  Disamping itu mungkin ramai tidak mengetahui selain pengorbanan manusia untuk ritual buat dewa yang bernama Xoloti, Aztec juga turut mengadakan pemburuan kepala manusia iaitu ketika seisi perang-perang menakluk wilayah suatu ketika dahulu di dataran tinggi Mexico.

Kepala-kepala musuh akan disusun sebaik mungkin di dalam satu tempat khas yang dinamakan Tzompantli.  Ianya adalah satu lambang kekuatan untuk masyarakat Aztec suatu waktu dahulu dan dikatakan disinilah sebelum perang, pahlawan-pahlawan Aztec akan diberi semangat agar terus berani melawan musuh mereka.

Kaum Montenegrins, Selatan Slavakia

Jangan pernah berkata bahawa bangsa Eropah itu tidak pernah mempunyai tradisi memenggal kepala. Ini kerana hakikatnya ada satu kaum pribumi yang dikenali sebagai Montenegrins iaitu mendiami sempadan Negara-negara Slavakia pernah menjadi pemburu kepala manusia sekitar abad ke-18 dan ke-19 masihi.  Walaupun dikenali sebagai lanun oleh penulis-penulis sejarah Eropah namun hakikatnya tradisi memburu kepala manusia itu sebenarnya ada iaitu sebagai lambang keberanian dan kemegahan kepada si pemenggalnya.

Malah jika kita menyelusuri sejarah senjata tradisional mereka turut ada satu pisau yang dikenali sebagai “hanzhar” sebagai pelengkap kepada peralatan setiap lelaki Montenegrins.  Dan “hanzhar” ini dikhususkan untuk memotong kepala manusia agar bercerai daripada badan dengan lebih efektif lagi.

Jejak si pemburu kepala manusia bukan hanya ada di Borneo malah sudah ada di benua-benua lain di dunia suatu waktu dahulu. Apa yang menariknya walaupun berlainan benua namun kebanyakan tradisi memenggal kepala manusia ini mempunyai maksud yang hampir sama iaitu trofi untuk perluasan wilayah, lambang keberanian, ritual persembahan kepada dewa dan juga sebagai “mahar” perkahwinan untuk menyunting si dara di dalam masyarakat mereka. Menarik bukan!

-HB-

#KamekSayangSarawakBah!

Rujukan:


Pelaut Mesir Purba Kena Dakwa Penipu Bila Temui Bukti Bumi Bukan Rata

Kapal pertama yang berlayar mengelilingi Afrika adalah kapal Mesir yang memulakan perjalanannya sekitar tahun 600 SM. Perlayaran tersebut bertujuan untuk mencari laluan laut ke selat Gibraltar.

Namun semasa dalam perlayaran, mereka menemukan suatu hal yang di luar jangkaan masyarakat ketika itu – iaitu petanda bahawa bumi ini tidak berbentuk rata. Sebaik sahaja tiba di penghujung selatan Afrika dan haluan perlayaran mula menghala ke arah barat, mereka mendapati kedudukan matahari di langit sudah berubah – iaitu berada di sebelah utara dan bukannya di selatan seperti sebelumnya (ketika berada di Mesir).

Penemuan ini mungkin dianggap satu hal yang kecil, namun bagi tamadun yang mempercayai bahawa bumi yang mereka huni ini berbentuk rata, ia benar-benar mencabar minda dan makanya, ramai yang enggan percaya ketika para peneroka menceritakan pengalaman mereka itu.

FIRAUN NECHO II MEMBIAYAI EKSPEDISI PENCARIAN JALAN LAUT KE SELAT GIBRALTAR

Ekspedisi mengelilingi Afrika tersebut dibiayai oleh Firaun Necho II yang memerintah Mesir pada 610 hingga 595 SM, iaitu tempoh yang cukup genting buat mereka. Di sempadan timur, Nebuchadnezzar II dari Babylon sedang rancak menjalankan kempen ketenteraan yang lambat-laun akan sampai juga di perbatasan wilayah Mesir. Sebagai makluman, itulah pep3rangan yang nantinya menggugat kewibawaan kerajaan piramid itu.

Justeru, sejarahwan berpendapat ekspedisi perlayaran yang dilakukan pada masa-masa segawat itu bukanlah suatu ekspedisi sembarangan. Necho II hidup pada era kehuru-haraan, justeru setiap tindakannya tentu diambil bagi tujuan melindungi rakyat jelatanya dari ancaman Babylon.

Malahan, beliau sudah terlebih dahulu melancarkan projek penggalian terusan besar dari Nil hingga ke Laut Merah, dengan harapan dapat memudahkan armada p3rangnya menyekat kemaraan Nebuchadnezzar. Namun, projek itu dihentikan atas nasihat seorang pendeta yang berpendapat, kehadiran terusan itu hanya bakal mengundang s3rangan Babylon dengan lebih cepat.

Setakat ini, tidak dijumpai sebarang catatan yang menjelaskan secara tepat tujuan Necho II melakukan ekspedisi mengelilingi Afrika. Namun apa yang diketahui, ekspedisi tersebut diberangkatkan sejurus selepas projek pembinaan terusan dibatalkan. Keadaan ini seolah-olah mengisyaratkan betapa bersungguhnya beliau cuba mencari jalan supaya dapat memanfaatkan armada p3rangnya dengan sebaik mungkin dalam pep3rangan menentang Babylon kelak.

Walaupun jika dilihat dari sudut ketenteraan, rancangannya itu bakal gagal lantaran daratan Afrika terlalu luas dan memakan terlalu banyak masa untuk dikelilingi sehingga memustahilkan Mesir untuk melakukan s3rangan mengejut ke atas pasukan Babylon sepertimana yang dirancang, akan tetapi dari sudut pengetahuan, ekspedisi ini merupakan satu pencapaian yang mengagumkan. Para pelaut tersebut menemukan sesuatu yang tidak dijangka oleh seorang pun dari mereka.

MANUSIA PERTAMA MENGELILINGI AFRIKA

Sebagai makluman, pelaut-pelaut yang menganggotai ekspedisi tersebut bukanlah warga Mesir. Mereka adalah warga Phoenicia, iaitu sebuah negara yang mempunyai reputasi tinggi sebagai salah satu pelaut dan peneroka terhandal di dunia.

Perlayaran ini memerlukan daya ketahanan yang tinggi. Pada zaman itu, mereka tidak dapat memuatkan bekalan yang mencukupi sepanjang perlayaran. Oleh kerana itu, mereka terpaksa melabuhkan kapal setiap kali datang musim menanam, mendirikan khemah, bercucuk tanam, dan kekal bermukim di situ sehingga tumbuhan tersebut sedia untuk dituai.

Dalam erti kata lain, mereka perlu membina sebuah petempatan di kawasan tidak berpeta selama hampir setengah tahun hanya untuk menanam tumbuhan sebagai bekal makanan. Hanya selepas menuai dan memuatkan segala makanan itu ke dalam kapal, barulah mereka boleh meneruskan perlayaran.

Setakat ini, tidak banyak maklumat yang kita miliki berkenaan pengembaraan tersebut. Satu-satunya sumber yang boleh kita rujuk datang daripada Herodotus, seorang penulis Yunani yang hidup lebih 100 tahun sesudah perlayaran tersebut berlaku. Bagi mengisi naratif-naratif yang lompong, sejarahwan mengemukakan teori yang tersendiri.

Kononnya, para pelaut ini meluangkan tahun pertama mereka dengan mengharungi kawasan-kawasan yang memang mereka ketahui, lalu berlayar turun dari Laut Merah dan merentasi Punt, sebuah kerajaan yang lazim berdagang dengan Mesir. Kemudian, selepas meninggalkan tanah Punt, mereka memasuki kawasan yang belum dipetakan.

Di sana, berkemungkinan mereka berpeluang menyaksikan ikan paus buat pertama kali. Mereka juga mungkin sempat berlabuh dan hutan belantara Afrika dan mengutip hasil hutan. Apa yang pasti, semasa berada di belahan bumi itu, mereka menyaksikan matahari berada pada kedudukan yang lain, tidak seperti kedudukannya semasa mereka berada di Mesir.

LANGIT DI HEMISFERA SELATAN

Sebagai nota, walaupun sumber yang dirujuk berkenaan kisah perlayaran ini datang daripada Herodotus, beliau sendiri tidak mempercayai kandungan kisah yang ditulisnya itu. Memetik kata-kata beliau: “Mereka ini mengeluarkan kenyataan yang saya sendiri tidak percayai, walaupun mungkin ada orang lain yang percaya. Mana mungkin matahari boleh berada di sebelah kanan mereka (di arah utara) ketika mereka berada di penghujung selatan Libya.”

Walau bagaimanapun, Herodotus lebih telus berbanding penulis-penulis lain sezaman dengannya, di mana mereka ini dengan mentah-mentah menolak langsung kisah perlayaran tersebut. Misalnya, Ptolemy dari Rom berkeras mendakwa kononnya perlayaran mengelilingi Afrika itu mustahil kerana menurutnya, Afrika adalah sebuah daratan luas yang pantai selatannya berada di penghujung dunia.

Apapun, penolakan mereka itu mengesahkan lagi yang perlayaran tersebut benar-benar berlaku. Pada hari ini, sememangnya kita ketahui betapa bentuk bumi membuatkan matahari berada di sebelah utara jika seseorang itu berada di selatan Afrika.

Walaupun para pelaut Phoenicia yang berlayar atas perintah Firaun Necho II ini digelar oleh masyarakat mereka sendiri sebagai pembohong dan perlayaran mereka itu pula dianggap karut, pengetahuan moden membuktikan betapa mereka adalah manusia pertama yang pernah mengelilingi Afrika.

TERJEMAHAN:

Mark Oliver. (21 September 2018). When Sailors from Ancient Egypt Discovered the World is Not Flat, No One Listened. Ancient Origins. https://www.ancient-origins.net/history-important-events/world-not-flat-0010733


Pulangnya Bapa Pembangunan Negara…

Tun Haji Abdul Razak bin Dato’ Hussein (11 Mac 1922 – 14 Januari 1976) merupakan Perdana Menteri Malaysia kedua yang berkhidmat dari tahun 1970 sehingga 1976. Beliau terkenal dalam pelancaran Dasar Ekonomi Baru (DEB; 1971) yang bertujuan untuk mengatasi masalah dalam ekonomi dan sosial yang telah membangkitkan antagonisme, perkauman dalam kalangan masyarakat Malaysia yang pelbagai kaum. Selepas kematiannya, beliau telah dikenang sebagai ” Bapa Pembangunan”.Tahukah anda Tun Abdul Razak tidak membenarkan mana-mana anaknya menceburi politik kerana dia beranggapan politik merupakan jalan yang sukar? Anak sulungnya Najib sebenarnya dalam perancangan untuk menjadi seorang akauntan, sebelum Najib terpaksa memasuki kerjaya politik ekoran kematian Tun Abdul Razak ketika baru berusia 55 tahun.1922: Dilahirkan di Pulau Keladi, Pekan, Pahang pada 11 Mac, Serta merupakan anak sulung kepada Dato’ Hussein bin Awang Mohd Taib dan Hajah Teh Fatimah binti Daud. Beliau juga merupakan keturunan bangsawan yang menjadi ketua-ketua bagi suku kaum di Pahang.1934 (umur 12): Melanjutkan pengajian ke peringkat menengah di mahtab melayu kuala kangsar.1947 (umur 25): Mendapat biasiswa kerajaan British untuk melanjutkan pengajian dalam bidang undang-undang di England..1950 (umur 28): Menerima ijazah undang-undang dari Lincoln’s Inn. Perdana Menteri kedua negara, Tun Abdul Razak Hussein menjadi contoh apabila menamatkan pengajiannya dalam bidang undang-undang dalam tempoh dua tahun berbanding tiga tahun kebiasaannya.

Sekembali ke tanah air, beliau menyertai Perkhidmatan Awam dan juga dipilih sebagai Ketua Pemuda Umno.1951 (umur 29): Dilantik menjadi Timbalan Presiden Umno.1952 (umur 30): Dilantik sebagai Setiausaha Kerajaan Negeri Pahang.1955 (umur 33): Menjadi Menteri Besar Pahang yang termuda. Bila Parti Perikatan memenangi pilihan raya umum pertama pada tahun ini, beliau dilantik sebagai Menteri Pelajaran dalam barisan kabinet pertama Tunku Abdul Rahman. 1956 (umur 34): Berada di London sekali lagi bersama Tunku Abdul Rahman, kali ini sebagai anggota rombongan Tanah Melayu untuk menuntut kemerdekaan daripada Britain.1957 (umur 35): Selepas kemerdekaan dicapai, beliau dilantik sebagai Timbalan Perdana Menteri merangkap Menteri Pertahanan..Pencapaian-pencapaiannya yang utama termasuk perumusan dasar pembangunan yang dikenali sebagai “Buku Merah”.1959 (umur 37): Dianugerahkan pingat Seri Maharaja Mangku Negara (S.M.N.) oleh Yang Di Pertuan Agong Al-Marhum Tuanku Abdul Rahman ibni Almarhum Tuanku Muhammad pada 31 Ogos 1959 yang membawa gelaran Tun.1969 (umur 47): Selepas perselisihan kaum tercetus di Kuala Lumpur iaitu selepas pilihan raya pada tahun tersebut. Beliau terpaksa mengisytiharkan Keadaan Darurat. Selepas kejadian berdarah 13 Mei 1969, beliau memerintah melalui dekri sehingga 1970 dan sebuah badan dikenali sebagai Majlis Gerakan Negara (MAGERAN) telah ditubuhkan, dengan Abdul Razak sebagai ketuanya.1970 (umur 48): Menjadi Perdana Menteri Malaysia kedua pada 22 September, selepas Tunku meletakkan jawatan dari kerajaan dan Parti Perikatan.Beliau menjadi terkenal terutamanya selepas pelancaran Dasar Ekonomi Baru (DEB) pada tahun 1971. Beliau dan “generasi kedua” ahli-ahli politik Melayu memperlihatkan keperluan untuk mengendalikan ketidaksamaan ekonomi dan sosial yang telah membangkitkan antagonisme perkauman. DEB menetapkan dua sasaran yang asas, iaitu menghapuskan kemiskinan dan menghapuskan pengenalpastian fungsi ekonomi antara kaum..1972 (umur 50): Menjemput Dr Mahathir Mohamad, yang disingkir pada 1969, kembali ke pangkuan UMNO gara gara surat peribadi beliau kepada Tunku.Beliau telah menubuhkan Barisan Nasional pada 1 Januari 1973 untuk menggantikan Parti Perikatan. Beliau juga menambah ahli-ahli parti untuk mengasaskan apa yang dikatanya “Ketahanan Nasional” melalui kestabilan politik.1976 (umur 54): Meninggal dunia akibat acute leukemia di London pada Januari. Dikebumikan di berdekatan Makam Pahlawan,berdekatan Masjid Negara“SAYA tidak mahu pulang ke tanah air dalam keadaan terlantar sakit di atas katil. Saya hanya akan pulang apabila sudah sihat dan mampu berjalan.”Itulah jawapan arwah apabila Timbalan Perdana Menteri, Tun Hussein Onn merayunya pulang ke Malaysia susulan tersebar khabar angin Perdana Menteri sakit ketika itu.Takdir Ilahi menentukan Abdul Razak yang ketika itu masih memegang jawatan sebagai Perdana Menteri, akhirnya tewas dalam pertarungannya melawan penyakit leukemia dan meninggal dunia pada pagi 14 Januari 1976.Abdul Razak dikesan menghidap penyakit berkenaan pada 1969 tetapi merahsiakan penyakitnya itu daripada pengetahuan orang ramai termasuk isteri dan anak-anaknya. Penyakitnya itu hanya dikongsi bersama Tun Dr Ismail Abd Rahman dan doktor peribadinya, Dr McPherson. Justeru, pemergiannya pada tahun 1976 begitu mengejutkan.

AL-FATIHAH.

Artikel disumbangkan oleh Norman Dasuki Unuk The Patriots.


Benarkah Dakwaan Al-Quran Merubah Molekul Air?

Pertama sekali, apabila dikatakan hal tersebut palsu, maka tidaklah bermakna menjadi suatu keharaman untuk umat Islam membaca ayat-ayat suci seperti surah al-Fatihah atau surah Yasin kepada air. Hukum membaca surah-surah pilihan, hadis-hadis atau doa-doa rukyah kepada air adalah harus. Yang menjadi perbincangan pada kali ini adalah tindakan menggunakan maklumat palsu untuk dijadikan sandaran pada amalan yang sememangnya harus hukumnya. Maka ini sebuah kesalahan.

Membaca surah pilihan pada air sebenarnya bertujuan untuk bertabaruk (mengambil berkat) bacaan al-Quran untuk dijadikan sebuah rukyah yang patuh syariah sebagai salah satu usaha untuk mencapai sesuatu hajat seperti kesihatan atau lain-lain. Para ulama dan pengamal perubatan Islam yang tulen menjadikan Surah al-Isra’ ayat 82 sebagai dalil iaitu “Dan Kami turunkan dari Al-Quran suatu yang menjadi PENYEMBUH dan RAHMAT bagi orang-orang yang beriman”.

Seterusnya dari surah al-A’raf ayat 96, Allah berfirman, “Jika sekiranya penduduk negeri-negeri beriman dan bertakwa, pastilah Kami akan melimpahkan kepada mereka berkat dari langit dan bumi…” Menurut ahli Tafsir, berkat disini bermaksud air (hujan dari langit), tumbuhan dan lain-lain nikmat yang keluar darinya. Hal ini selari dengan ayat dari surah Waqiah ayat 68-69 iaitu, “Tidakkah kamu melihat air yang kamu minum? Kamukah yang menurunkannya dari awan (sebagai hujan) atau Kami yang menurunkannya?”

Manakala dari hadis Rasulullah pula, dalam Sunan Abu Daud (Kitab at-Tibb) dengan sanad yang jayyid bahawa Rasulullah masuk menemui Tsabit bin Qais yang sakit lalu Rasulullah bersabda, “Hilangkanlah sakit wahai Tuhan Manusia daripada Tsabit bin Qais bin Syammas”. Kemudian baginda mengambil tanah daripada Bathan (nama wadi) dan memasukkannya ke dalam bekas air kemudian baginda mengembuskannya disertai dengan air kemudian baginda menuangkannya ke atasnya (ke atas Qais).

Hal ini jelas menunjukkan adanya jenis Ruqyah Syar’iyyah seperti ini dan air merupakan nikmat Allah serta akan menjadi barakah apabila dibacakan ayat-ayat al-Quran. Inilah cara ulama dan pakar perubatan Islam menafsir nas-nas dari sudut pandang perubatan Islam. Oleh itu, kita perlu fahami apa itu barakah.

Barakah bermaksud bercambah atau bertambah-tambah kebaikan. Oleh itu, perlu kita ketahui bahawa sesuatu itu perlulah baik pada asalnya (Halal lagi baik @ Taiyyibah) dan kemudian ditambah kebaikannya dengan hal-hal lain seperti doa bagi menjadikan sesuatu itu barakah. Tidak dinamakan barakah apabila sesuatu perkara yang asalnya memang tidak baik untuk ditabarukkan dengan bacaan ayat-ayat Al-Quran atau Hadis atau Doa Rukyah.

Barakah ini merupakan suatu perkara yang bersifat Sam’iyyat atau hal Ghaib. Ianya bukanlah suatu bahan yang boleh diuji secara klinikal atau secara metod saintifik. Ianya merupakan perkara yang dierima keberadaannya secara Iman. Sesungguhnya menurut surah al-Baqarah ayat 1-3, “Alif Laam Miim. Inilah Kitab yang tiada sebarang keraguan padanya, yang menjadi petunjuk bagi orang-orang yang bertakwa. Yang percaya kepada perkara ghaib…”

Masalah yang ingin diperjelaskan dalam artikel ini adalah berkenaan muncul beberapa kelompok yang kurang mengerti hal sebenar berkaitan bacaan Quran terhadap air sebagai sebuah rukyah dan tabaruk. Kelompok pertama, ialah kelompok yang beramal tanpa ilmu. Mereka mempercayai tentang hal-hal rukyah dan tabaruk namun perbuatan mereka tidak berlandaskan ilmu. Mereka turut bacakan ayat-ayat suci al-Quran kepada perkara yang tidak sepatutnya sepertimana yang berlaku dalam isu “AIR COKE 30 JUZUK AL-QURAN” sedangkan ianya bercanggah dengan maksud sebenar barakah itu sendiri dimana air berkarbonat (tinggi kandungan gula) merupakan suatu perkara yang asalnya sudah tidak berkhasiat.

Golongan kedua pula ialah mereka yang menolak segala perkara yang berkaitan Rukyah, Barakah dan lain-lain isu Sam’iyyat. Ini sama ada disebabkan faktor terpengaruhnya seseorang itu pada slogan “Tiada dalil dalam agama” atau “Tiada bukti secara klinikal”. Bagi yang mengatakan “tiada dalil dalam agama”, Ibn Jawi telah sisipkan pada perenggan awal berkenaan dalil para pengamal perubatan Islam dan alim-ulama dalam hal ini. Untuk golongan yang mengatakan “tiada bukti klinikal”, sudah dijelaskan bahawa hal berkaitan Rukyah dan Barakah ini memang suatu perkara yang ghaib dan tidak mampu dicerap dengan ujian makmal.

Golongan ketiga pula ialah meeka yang kononnya pertengahan antara golongan pertama dan kedua. Golongan ketiga ini berfalasi bahawa “Bacaan Quran terhadap air boleh membuatkan molekul air berubah dan ianya terbukti secara klinikal”.

Maka artikel ini sebenarnya ingin menjawab syubhah yang ditimbulkan oleh golongan ketiga. Mereka berkata bahawa perkara ini telah dibuktikan oleh Dr Masaru Emoto dari Universiti Yokohama. Sebenarnya, Dr Masaru tidak pernah menjalankan kajian mengenai bacaan al-Quran dan kesannya terhadap perubahan molekul air. Kajian Dr Masaru hanyalah seputar “Air dapat bertindak balas terhadap pemikiran dan kata-kata positif, dan air tercemar dapat dibersihkan melalui doa dan visualisasi positif… Ucapan dan fikiran positif akan menghasilkan kristal yang terbentuk cantik apabila air itu dibekukan, dan intensi negatif akan menghasilkan formasi kristal beku yang “buruk”

Sebenarnya, kajian beliau yang dikatakan “Saintifik” ini tidaklah mengikuti Kaedah Pembuktian Saintifik sebenar. Dr Masaru yang dikatakan saintifik ini sendiri dikritik oleh para saintis kerana maklumat kajian tidak didedahkan secara terperinci kepada komuniti Sains untuk dinilai. Dikatakan kajian ini tidak memiliki “Experimental Control” yang mencukupi. Malah, perkongsian dapatan yang dibuat pula memperlihatkan bahawa ianya terdedah kepada pelbagai kemungkinan manipulasi dan “human error” semasa kajian dilakukan. Ianya tidak cukup bukti saintifik faktor-faktor seperti pemboleh ubah dimanipulasi dan pemboleh ubah dikawal tidak mengikut kaedah saintifik.

Masalah berlaku apabila umat Islam kini hanya akan menerima sesuat kebenaran itu hanya apabila ianya terbukti secara saintifik. Sikap ini tidak salah, namun berpada-padalah dalam sesuatu isu kerana untuk mengetahui sesuatu kebenaran, kita perlu tahu hujung pangkalnya terlebih dahulu. Ada perkara yang boleh kita cerap melalui pancaindera dan kajian makmal, ada yang kita mampu cerap melalui rasional dan ada yang hanya kita mampu cerap melalui wahyu semata-mata.

Amatlah memalukan pada agama Islam apabila umatnya berfalasi dengan mengambil sebuah kajian yang tidak menyatakan apa-apa tentang al-Quran namun “diqiyas” secara palsu kononnya kajian itu adalah berkenaan al-Quran. Kita ingin mendakwa perkara ini terbukti secara saintifik sedangkan para ahli sains sendiri mengkritik uji kaji yang dijalankan oleh Dr Masaru kerana tidak menepati metod Saintifik. Hina sangatkah al-Quran sehingga umatnya perlu mengambil kajian palsu lalu didakwa secara palsu semata-mata untuk mengangkat kedudukan al-Quran sebagai bukti ketertinggian wahyu?

– KESIMPULAN : Artikel ini memberitahu bahawa tujuan bacaan-bacaan tertentu ada air mutlak adalah untuk rukyah dan tabaruk sebagai salah satu usaha manusia bagi mencapai sesuatu hajat dengan disertakan dalil-dalil di atas. Artikel ini juga menjawab syubhat golongan yang salah guna agama sama ada secara sengaja atau tidak sengaja @ jahil demi keuntungan duniawi (penunggang agama), golongan yang menolak hal-hal ghaib dan golongan yang menggunakan hujah tidak berkaitan bahkan hujah palsu untuk memenangkan sesuatu perkara. Artikel ini ditulis dari segi hukum adat bukanlah dari segi hukum akal kerana sememangnya tiada apa yang mustahil untuk Allah lakukan terhadap ciptaanya.


Gerakan Intelektual Terawal di Eropah

Gerakan intelektual di Barat bermula dengan kemahiran membaca dalam kalangan masyarakat. Selepas kejatuhan Rom hinggalah kurun ke-12 M, tidak sampai 50% daripada jumlah populasi di Itali yang pandai membaca, meskipun Itali merupakan wilayah Barat yang paling awal menitik beratkan soal pendidikan.

Sekolah mula ditubuhkan ketika zaman Dinasti Carolingian oleh Charlemagne (742M – 814M) pada sekitar tahun 800M. Tetapi ia tidak begitu aktif, malah kualiti dan kuantitinya juga sangat rendah. Selepas 200 tahun menghadapi peperangan dari pencerobohan Viking, sekolah-sekolah ditutup.

Pada sekitar tahun 1100M, sekolah mula aktif kembali, tetapi ditubuhkan di gereja dan biara. Maka, hanya golongan agamawan yang diberikan pendidikan asas. Pendidikan asas ini berbentuk kemahiran membaca bahasa Latin, dan fokus kepada bahan bacaan Bible dan doa.

Pada awalnya, pihak Gereja memberikan orang biasa pendidikan ini, tetapi terlalu sedikit jumlahnya dan diabaikan keistimewaannya selepas itu. Walaupun begitu, terdapat beberapa sekolah alternatif yang bebas daripada Gereja yang turut memberikan pendidikan asas ini yang boleh dihadiri oleh orang biasa.

Sehingga tahun 1200M, agamawan adalah golongan yang mendominasi pendidikan. Selepas itu, sekolah alternatif mula aktif menerima pelajar. Kebanyakan daripada pelajar tersebut melihat pendidikan sebagai sebuah status yang tinggi. Ada juga yang mahu memenuhi badan-badan kerajaan, dan juga seorang peniaga yang memerlukan kemahiran membaca, mengira dan mengkatalog dokumen.

Tidak lama selepas itu, penggunaan bahasa Latin sebagai bahasa utama ditukar kepada bahasa vernakular di Eropah dalam pendidikan. Sekolah alternatif ini juga mengaktifkan pendidikan bidang selain bidang agama.

Pada kurun ke-12 M juga, universiti ditubuhkan. Sistem universiti sememangnya berasal dari Eropah walaupun pendidikan tinggi sudah lama wujud sejak zaman Yunani lagi. Tetapi pendidikan era Yunani adalah bebas, tidak mempunyai kurikulum dan tidak berogranisasi seperti pendidikan tinggi di Eropah Zaman Pertengahan yang lebih berorganisasi dan mempunyai fakulti.

Istilah ‘universiti’ pada asalnya bermaksud persatuan yang mengumpulkan pelajar dan guru bertujuan pendidikan serta mempunyai hak dan kepentingan tersendiri. Lama-kelamaan istilah tersebut telah sinonim dengan institut pengajian tinggi.

Universiti pada masa itu menyediakan pendidikan tinggi yang tidak disediakan di sekolah dan lebih fokuskan kepada pengajian dalam bidang teologi, undang-undang, perubatan dan liberal arts. Liberal arts  adalah pengajian teks-teks klasik Rom dan Yunani. Antara universiti terawal adalah Universiti Paris di Perancis, dan Universiti Bologna di Itali.

Sejajar dengan perkembangan institusi pendidikan, aktiviti penterjemahan dan pengajian teks-teks lama mula dijalankan. Karya-karya Yunani dan Rom serta kajian santifik oleh orang Arab mula diterjemah ke dalam bahasa Latin. Aktiviti ini sangat aktif di Sepanyol dan Sicily kerana interaksi dengan orang Arab dan Yahudi yang dapat membantu mereka untuk menterjemah.

Pada peringkat awal, banyak karya Yunani diterjemah melalui terjemahan bahasa Arab yang sedia ada kerana tidak ramai sarjana Barat pada waktu itu yang celik dalam bahasa Yunani. Kemudian, kemunculan sejumlah mereka yang mahir dalam bahasa tersebut mula menterjemah teks Yunani tanpa melalui apa-apa perantaraan bahasa lain.

Pada sekitar tahun 1260M, hampir semua karya Aristotle dapat dibaca dalam bahasa Latin, juga karya-karya saintifik Ptolemy, Euclid dan Galen. Sarjana Barat juga mula membaca karya-karya falsafah Islam seperti Ibnu Sina dan Ibnu Rushd. Pencapaian dalam aktiviti terjemahan dan pengajian ini, Barat mula membina pemikiran dan kajian santifik mereka sendiri.

Scholatism merupakan gerakan pemikiran yang terawal di Barat. Secara terminologi ‘Scholatic’ berasal daripada bahasa Latin ‘scholasticus’ yang bermaksud kaedah atau jalan pengajian sekolah. Ia bukan sekadar kaedah, tetapi sebuah pemikiran yang cuba menyatukan ilmu akal, iaitu ilmu yang diperoleh melalui pemerhatian, pengalaman dan penaakulan manusia, dengan ilmu wahyu.

Ilmu akal yang dirujuk adalah falsafah klasik, dan ilmu wahyu adalah ajaran Kristian. Dalam hal ini, terdapat sarjana Barat yang merujuk falsafah Islam kerana sarjana Islam juga cuba menyatukan falsafah Yunani dan ajaran Islam itu sendiri. Tambahan lagi, tidak terdapat perbezaan ketara antara Islam dan Kristian.

Antara tokoh terawal dalam gerakan ini adalah Peter Abelard (1079M – 1142M) yang mahir dalam ilmu teologi dan logik. Sumbangan terbesarnya dalam perkembangan Scholatism adalah karya Sic et Non (“Ya dan Tidak”) yang memaparkan koleksi kenyataan yang pernah diucapkan oleh ilmuan dua generasi awal Kristian (seperti tabi’in dan tabi’ tabi’in dalam Islam) seperti St. Ambrose, St. Augustine, St. Gregory dan St. Basil.

Abelard menimbulkan persoalan ‘ya’ dan ‘tidak’ kepada kenyataan tersebut. Seterusnya, kaedah Scholatis digunakan untuk menyatukan hujah-hujah yang digunakan untuk mengiyakan dan menidakkan kenyataan tersebut. Dalam karya tersebut, Abelard tidak memberitahu sebarang solusi dalam karyanya, tetapi beliau cuba membuktikan kesucian Bible, serta mahu teologi diajar dan dikaji secara menyeluruh seperti ilmu sains.

Gerakan Scholatism dikembangkan dengan kemunculan karya Book of Sentences oleh pelajar Alebard, Peter Lombard (1100M – 1160M) yang memuatkan segala persoalan asas teologi. Hujah-hujah persoalan tersebut diambil dari Bible dan autoriti Kristian lalu memberikan pertimbangan ke atasnya.

Seterusnya, Scholatism dikembangkan lagi dengan memasukkan pemikiran-pemikiran Yunani dan Islam setelah karya mereka diterjemah. Pada pertengahan kurun ke-13 M, sarjana Barat mengikuti kaedah Lombard yang fokus pada teologi Kristian, dan pada masa yang sama mereka juga ambil pertimbangan dengan kaedah sarjana Yunani dan sarjana Islam.

Dengan cara ini, mereka cuba membina sebuah sistem pemahaman terhadap alam yang mengharmonikan alam kepercayaaan dan ilmu alamiah yang sebelumnya dipisahkan (Judith G. Coffin, Robert C. Stacey, Robert E. Lerner & Standish Meacham, 2002).

Antara intelektualis yang cuba membawa keharmonian ini adalah St. Thomas Aquinas (1225M – 1274M) yang memegang prinsip akal dan rasional dapat mempertahankan kepercayaan dan iman. Beliau percaya bahawa, penciptaan alam adalah hasil daripada rahmat Tuhan. Maka, tidak menjadi satu kesalahan apabila mengkaji ilmu alamiah untuk mencapai kerangka teologi walaupun beliau sedar akan hakikat kepastian yang mutlak hanya dapat dicapai melalui wahyu dalam Bible.

Aquinas menggerakkan pemikiran ini dengan mengharmonikan falsafah Yunani, terutamanya pemikiran Aristotle, dan teologi Kristian. Beliau juga tidak menolak mengenai hal-hal berkaitan dengan kepercayaan yang tidak dapat dijelaskan dengan logik akal. Pada masa yang sama, Aquinas tidak memandang remeh terhadap akal dan rasional manusia. Antara karyanya yang terpenting adalah Summa Contra Gentiles dan Summa Theologica.


Teknologi Dalam Peperangan Purba

“War is a vital matter of state. It is the field on which life or death is determined and the road that leads to either survival or ruin, and must be examined with the greatest care.~ Sun Tzu.

Dalam tamadun barat, sesebuah peperangan itu dianggap sebagai salah satu daripada agent kemajuan di mana social order atau kestabilan sosial bakal diperoleh setelah satu pihak itu menang. E.H Carr dalam bukunya pernah menyatakan bahawa peperangan menjadi salah satu faktor terbesar dalam membentuk suatu ketamadunan manusia sama ada ianya disedari atau tidak dan ianya menentukan arus perkembangan sejarah sesebuah tamadun.

Menurut Robert Harisson dalam buku “Warfare”, sejarah peradaban manusia adalah penuh dengan kisah-kisah peperangan dan wira yang sering disanjung oleh masyarakat adalah pahlawan yang memenangi peperangan. Walaupun terdapat ramai lagi wira-wira dalam bidang lain namun wira peperangan paling disanjung walaupun individu tersebut telah mati, contohnya di negara kita seperti, Pahlawan Mat Kilau dan Dato’ Bahaman yang pernah berjuang dalam peperangan membebaskan tanah air dari penjajah British.

Sejak zaman klasik lagi manusia telah terlibat dalam peperangan. Orang Yunani banyak mencatatkan sejarah peperangan di sepanjang perkembangan tamadun mereka. Peperangan seakan-akan menjadi perkara yang wajib bagi mengembangkan kuasa, kebudayaan atau pengaruh. Terutamanya bagi tamadun Negara Kota Yunani Sparta yang banyak mengamalkan dasar ketenteraan.

Sesetengah ahli sejarah purba memberikan pendapat bahawa pada zaman kegemilangan tamadun Yunani, mereka menggunakan teknologi peperangan yang agak canggih dan terkedepan disebabkan mereka mempunyai bilangan tentera yang sedikit berbanding dengan musuh-musuh mereka. Atas alasan ini mereka terpaksa mencari jalan agar peperangan yang dihadapi dapat dimenangi, dan penyelesaiannya ialah dengan menggunakan teknologi dan taktik yang lebih superior berbanding musuh mereka.

Sebagai contohnya peperangan dengan Parsi yang mempunyai bilangan tentera yang jauh lebih besar telah memaksa Negara Kota Yunani berbuat helah. Dalam peperangan ini, Leonidas yakni raja bagi Negara Kota Sparta telah menggunakan taktik dan strategi yang amat bijak dalam menghadapi serangan tentera Parsi pimpinan Maharaja Xerxis. Leonidas telah mengumpan tentera Parsi yang besar jumlahnya itu ke sebuah kawasan berbukit yang sempit dan curam bernama Thermopylae.

Kejadian ini berlaku pada tahun 430 sebelum Masihi.

Taktik yang digunakan oleh Leonidas ini berjaya memperlambat serangan tentera Xerxis ke atas Kota Sparta dan sekali gus membunuh ramai tentera Xerxis walaupun akhirnya Sparta kalah dan dimusnahkan. Kemudiannya, bagi mengelakkan kejadian yang sama berulang, kerajaan-kerajaan Negara kota Yunani telah mencipta dan menggunakan teknologi-teknologi ketenteraan yang berbentuk ofensif dan defensif. Akhirnya terbentuklah pasukan ketenteraan Yunani yang lengkap berpakaian baju besi tebal dan berat yang melebihi 70 pound dengan membawa lembing yang sangat panjang serta pedang yang lebih baik buatannya daripada tentera Parsi.

Inovasi ini menyebabkan mereka dapat memenangi peperangan yang dihadapi kemudiannya. Namun demikian, teknologi ketenteraan tersebut juga telah membawa kepada perpecahan di kalangan kesatuan Negara Kota Yunani dan menyebabkan berlakunya perang saudara. Dalam peperangan Peloponesia (431-04SM) misalannya, teknologi memainkan peranan yang amat penting. Tentera Athens dalam peperangan ini telah menubuhkan tentera laut bagi mengimbangi kekuatan tentera darat yang terdapat di Sparta yang menjadi musuh mereka. Athens juga telah membina kota batu yang amat kukuh yang dapat menghalang serangan darat.

Tentera Rom juga dilihat telah memperbaharui teknologi ketenteraan mereka sepanjang lembaran sejarah Tamadun Rom. Di atas alasan ini mereka dapat membentuk pasukan tentera yang paling baik di dunia purba. Sebagai contohnya pada peringkat awal, tentera Rom menggunakan perisai yang berbentuk bulatan seperti mana kaum-kaum Yunani. Namun mereka telah memperbaiki teknologi pembuatan perisai mereka dan mengkaji gerak-geri musuh dan menghasilkan perisai baru yang berbentuk segi empat sama yang melengkung. Perisai jenis ini ternyata lebih berkesan untuk menangkis serangan musuh terutama yang menggunakan lembing dan panah.

Organisasi ketenteraan Yunani pada zaman kuno adalah berasaskan kepada pembentukan sistem Hoplite. Perkataan Hoplite adalah diambil daripada perkataan Hoplon atau perisai yang digunakan oleh tentera Yunani pada masa ini. Hoplite terdiri daripada warga Negara sesebuah Negara Kota yang kebanyakannya sama taraf dalam hierarki sosial. Seseorang jeneral dalam Hoplite akan dipilih melalui pengundian setiap satu tahun sekali. Majlis perhimpunan rakyat akan mengadakan perjumpaan bagi melaksanakan sesuatu keputusan untuk berperang, tarikh bagi melaksanakan peperangan dan di mana peperangan akan dilancarkan.

Dalam peperangan, sekumpulan Hoplite akan menggunakan satu bentuk susunan tentera yang dinamakan Phalanx. Seorang Hoplite bertanggungjawab menggunakan perisainya bagi melindungi bahagian kiri badannya dan sekali gus melindungi bahagian kanan badan Hoplite di sebelahnya. Oleh kerana itu sesebuah ketumbukan Phalanx itu hanya dapat memberikan impak yang hebat dan berkesan sekiranya setiap satu daripada Hoplite yang terdapat di dalamnya tidak mati atau jatuh jika tidak, akan wujud ruang kelemahan yang dapat menghancurkan seluruh Phalanx tersebut. Pasukan Phalanx ini menunjukkan bahawa pembentukan organisasi ketenteraan Yunani adalah berasaskan kepada hubungan sesama warganegara yang amat kuat dan semangat setia kawan.

Dalam tamadun Mesir purba teknologi dan inovasi ketenteraan juga menjadi suatu faktor penting dalam perkembangan tamadun tersebut. Perubahan besar dalam teknologi persenjataan dan ketenteraan Mesir purba berlaku sekitar 1600 SM apabila orang-orang Mesir purba berjaya menghalau dan mengalahkan orang Hyksos ( Bangsa Semitik) yang menjajah mereka. Daripada orang-orang Hyksos ini mereka telah belajar cara membuat dan menggunakan Chariot atau kereta kuda dalam perang. Selain itu mereka juga telah belajar membuat senjata baru seperti Kopis atau pedang sabit, baju perisai serta teknologi untuk menempa gangsa yang lebih bagus. Tentera Mesir purba tidak mengguakan senjata yang diperbuat daripada logam besi sehinggalah sekitar 712-332 SM. Sebelum itu semua senjata logam yang digunakan adalah diperbuat daripada gangsa.

Mereka berperang tidak berbaju dan menggunakan perisai dari kulit lembu, lembing, tombak, panah dan cokmar serta pisau. Setelah mereka berhadapan dengan pelbagai musuh dari luar seperti orang Mittani, orang Libya, orang Hyksos serta orang-orang Hittite maka teknologi persenjataan dan ketenteraan mereka semakin berubah. Hal ini kerana orang Mesir banyak meniru dan menyerap teknologi ketenteraan musuh mereka. Sebagai contoh, setelah Mesir purba berhadapan dengan orang-orang Hittites, mereka telah mengadaptasi teknologi Chariot yang lebih laju dan lebih stabil. Mereka juga telah mula menggunakan kapak perang serta pedang lurus yang ditiru daripada pedang tentera Hittites.

Inovasi dan penyerapan teknologi ketenteraan musuh ini berlaku dalam semua tamadun dunia. Orang Monggol dalam usaha mereka untuk menawan separuh daripada dunia telah menyerap banyak teknologi ketenteraan daripada orang China dan orang Islam dari Negara-negara Asia Tengah seperti Samarkhand dan Parsi. Orang Melayu juga telah menyerap teknologi senjata api daripada tamadun Asia Barat dan Tamadun China. Begitu juga dengan Tamadun Korea dan Jepun yang turut menyerap dan memperbaharui teknologi senjata mereka hasil daripada bertembung dengan Tamadun China. Orang Barat pula mula mempelajari cara membuat senjata api daripada orang-orang Islam atau Arab.

Begitulah sedikit sebanyak catatan tentang peri pentingnya inovasi dan teknologi dalam ketenteraan pada zaman dahulu. Malah kerana adanya inovasi dan perkembangan teknologi dalam bidang ketenteraan maka wujudnya penciptaan senjata api yang kemudiannya menjadi titik tolak kepada era baru dalam peperangan dan perluasan kuasa di seluruh dunia termasuk dalam tamadun Melayu. Dapat kita lihat juga bahawa peperangan bukanlah 100% memberikan impak yang negatif kepada manusia, tetapi dalam banyak hal dalam sejarah dunia, ia merupakan satu peristiwa yang menjadi pemangkin kepada perkembangan dan penyebaran tamadun itu sendiri. Namun ini tidak bermasud bahawa peperangan dan pembunuhan itu sesuatau yang baik. Kerana banyak jiwa dan raga yang terkorban dan merana akibat daripada perang. Sekian. Wallah hua’lam.

~ASJ~

Sumber:

• Wan Azmi Ramli (trjmh), Seni Peperangan, Sun Tzu, Dewan Bahasa dan Pustaka Kementerian Pendidikan Malaysia, KL, 1993.

• Robert Harrison, University of Wisconsin Milwaukee, Warfare,, burgess Publishing Company, Minneapolis, Minnesota, USA, 1973.

• E.H.Carr, What Is History? London, 1962, Sila rujuk bahagian pengenalan buku ini.

• Robert Harrison, Warfare, burgess publishing company. Minneapolis, Minnesota. USA, 1973.

• Ed. Lester Kurtz, Encyclopedia of Violence, Peace, and Conflict, San Diego, Academic Press, 1999: Volume 2.

• John William Humphrey, Greek And Roman Technology: A Sourcebook: Annotated Translations Of Greek And Latin Text And Document, Routledge, 1998.


Semakin Hampir Dengan Puncak Everest, Semakin Banyak Mayat Sebagai Petanda

Gunung Everest bukan sekadar puncak tertinggi di dunia yang menjadi idaman para pendaki gunung. Tetapi ia juga merupakan perkuburan terbuka terbesar di dunia – simbol bahaya yang menanti para pendaki yang cuba merealisasikan impian mereka itu. Terdapat 200 mαyat di Gunung Everest dengan sesetengah mαyat digunakan sebagai penanda ketinggian semasa pendakian.

Kawasan paling merbahaya semasa pendakian ialah bahagian yang menuju ke puncak. Bahagian ini dipanggil sebagai zon kemαtian yang terletak melebihi 26,000 kaki di atas paras laut. Di sini, tahap oksigen hanya satu pertiga daripada tahap oksigen biasa di paras laut. Sementara tekanan barometer pula boleh menyebabkan pendaki mengangkat beban lebih 10 kali ganda.

Gabungan dua faktor ini menyebabkan pendaki merasa lemah, keliru, letih dan memberi tekanan kepada organ. Atas sebab itu, para pendaki dinasihatkan agar tidak berada di zon kemαtian tidak kurang daripada 48 jam. Bagi yang keluar sebelum tempoh itu, kesannya akan terus dirasai walaupun selepas pendakian ditamatkan. Tetapi jika tidak, pengakhirannya ialah kemαtian.

Mengikut protokol biasa, mαyat pendaki akan dibiarkan di tempat mereka jatuh. Ia bukan sekadar amaran kepada para pendaki agar lebih berhati-hati semasa pendakian. Tetapi ia juga berperanan sebagai penanda ketinggian terutama bila pendaki semakin menghampiri zon kemαtian.

Antara mαyat yang digunakan sebagai penanda ketinggian ialah mαyat But Hijau. Walaupun identitinya tidak diketahui, ramai percaya But Hijau ialah seorang pendaki India bernama Tsewang Paljor yang mαti semasa mendaki pada 1996. Mαyat But Hijau terletak di satu kawasan gua berhampiran laluan pendaki sebelum menuju ke puncak. Ia turut berperanan sebagai penanda ketinggian – betapa hampirnya mereka dengan puncak Everest.

Pada 2006, seorang lagi pendaki mαti di tempat sama But Hijau bersemadi. Pendaki bernama David Sharp cuba menakluk puncak Gunung Everest secara bersendirian – satu perkara yang ditegah sekeras-kerasnya oleh para pendaki berpengalaman. Sebaik tiba di gua tempat But Hijau, dia berharap dapat berehat sebentar sebelum menuju ke puncak. Tetapi dalam tempoh beberapa jam, Sharp mαti akibat kesejukan melampau.

Tidak seperti But Hijau, kelibatnya disedari oleh 40 orang pendaki semasa dalam perjalanan ke puncak. Bagaimanapun, tiada siapa yang tampil membantu. Bagi pendaki pertama yang berjaya menakluk Everest Sir Edmund Hillary, ia merupakan sesuatu yang memalukan. Ini kerana dengan mementingkan pendakian daripada membantu pendaki yang bermasalah, ini menunjukkan pendaki sebegini sebagai tidak bertanggungjawab dan tiada nilai kemanusiaan.

Media menggelar fenomena ini sebagai demam puncak (obses mendaki ke puncak) dan ini bukan perkara baru. Pada tahun 1999, mαyat pendaki tertua di Everest ditemui dan dikenalpasti sebagai George Mallory. Mallory dikatakan mαti pada 1924 selepas cuba mencipta rekod sebagai pendaki pertama Gunung Everest.

Semasa ditemui pada musim bunga 1999, bahagian atas torso, separuh kedua-dua kakinya dan lengan kirinya masih dalam keadaan baik. Pada saat kemαtiannya, Mallory memakai sut tweed dan membawa peralatan mendaki lama dan botol-botol oksigen. Pihak berkuasa yang memeriksa mαyatnya mendapati beliau mengalami ada kesan lebam pada pinggangnya – ini menunjukkan Mallory diikat dengan pendaki lain semasa pendakian sebelum terjatuh dan mαti.

Semasa hayatnya, Mallory merupakan seorang pendaki gunung yang terkenal dan pernah menyatakan keinginan untuk mendaki Everest. Tidak diketahui sama ada beliau berjaya atau tidak tetapi khabar angin tentang kejayaannya itu bertiup kencang sejak mαyatnya ditemui pada 1999.

Jadi, mengapa mαyat-mαyat ini dibiarkan saja di Gunung Everest? Sebabnya mudah, usaha membawa keluar merupakan satu tugas sukar dan mengancam nyawa pasukan penyelamat. Keadaan muka bumi, cuaca dan suhu sejuk turut menyukarkan usaha membawa mαyat keluar. Contoh paling mudah, kisah pendaki wanita Jerman Hannelore Schmatz.

Pada tahun 1979, wanita itu mencipta rekod sebagai pendaki wanita Jerman pertama yang berjaya menakluk Gunung Everest. Walaupun dalam keadaan penat, Schmatz tetap meneruskan perjalanan turun dari puncak walaupun diminta tidak berbuat demikian oleh Sherpanya, Sungdare Sherpa. Dia berkhemah di zon kemαtian di mana pada waktu malam, kemnya dilanda ribut salji yang teruk.

Di sebalik pelbagai cubaan, Schmatz terus mendaki turun untuk cuba sampai ke markas pendakian. Bagaimanapun, cuaca sejuk dan keletihan menjadi punca kemαtiannya. Semasa ditemui oleh para pendaki lain, dia hanya dipisahkan jarak 330 meter dari markas pendakian. Cubaan pihak berkuasa Nepal membawa mαyat Schmatz sebanyak dua kali pada 80-an menyaksikan dua penyelamat terbunuh semasa usaha tersebut dilakukan.

Sejak itu, mana-mana pendaki yang cuba menakluk Gunung Everest dari laluan pendakian di sebelah selatan dapat melihat mαyatnya dengan jelas. Dengan matanya terbuka luas dan rambutnya ditiup angin, ia merupakan satu pemandangan ngeri yang bikin para pendaki berfikir dua kali. Pada tahun 1996, mαyatnya ditiup oleh angin kuat dan jatuh di bahagian Everest sekitar Tibet. Sehingga hari ini, lokasi mαyat Schmatz masih tidak diketahui.

RUJUKAN

Serena, K. (2021, 16 Jun). The Bodies Of Dead Climbers On Everest Are Serving As Guideposts. All That’s Interesting.


Zaiton: Pelakon Dengan Wajah Kejelitaan Melayu Asli

Zaiton adalah salah seorang seniwati dari era Studio Jalan Ampas yang masih ada bersama kita.

Beliau sering diingati dengan wataknya sebagai kekasih Abang Sudin dalam filem Bujang Lapok dan Chombi dalam filem Ibu Mertua Ku.

Dilahirkan pada 2 April 1937 di Singapura dengan nama Zaiton binti Abdul Hamid.

Zaiton berasal daripada keluarga yg sederhana. Bapanya meninggal dunia sewaktu usianya masih kecil. Sejak berada di bangku sekolah, beliau ingin bantu keluarganya untuk memperbaiki kehidupan mereka.

Pada tahun 1954, selepas tamat persekolahan beliau bekerja sebagai tukang jahit di sebuah kedai pakaian. Salah seorang pelanggan yang kerap berkunjung ke kedai itu ialah H.M. Rohaizad, penolong pengarah di Studio Jalan Ampas.

H.M. Rohaizad sedang mencari bakat baharu ketika itu dan meminta supaya Zaiton datang ke studio untuk membuat screen test.

Pada mulanya, Zaiton tidak begitu berminat untuk menjadi seorang pelakon.

Namun atas dasar hormat, beliau hadir juga ke studio untuk sesi tersebut.

Ketika berada di studio, kelibat Zaiton telah disedari oleh seorang pengarah dari India, iaitu S. Ramanathan. Ketika itu S. Ramanathan sedang mengarahkan sebuah filem yang berjudul Kipas Hikmat.

Selepas lulus screen test, Zaiton telah ditawarkan peranan kecil dalam filem itu. Beliau menerima tawaran tersebut sekadar untuk mendapatkan duit upah berlakon.

Kerjaya lakonan Zaiton terus berkembang daripada satu filem ke satu filem yang lain. Pada tahum 1956, beliau telah terpilih untuk berlakon dalam sebuah projek filem warna yang dikeluarkan oleh Shaw Brothers, iaitu Hang Tuah.

Pembikinan filem Hang Tuah menelan belanja besar kerana ia dibuat dalam bentuk warna. Menerusi filem ini, Zaiton memegang peranan sebagai Tun Teja dan berlakon di samping P. Ramlee.

Kehebatan lakonan Zaiton semakin teserlah apabila beliau menjadi pelakon utama dalam filem Anak-ku Sazali (1956). Sekali lagi Zaiton telah menampilkan lakonan mantapnya bersama P. Ramlee, Nordin Ahmad dan Rosnani.

Dalam filem-filem lakonannya, Zaiton banyak mendukung peranan wanita yang baik budi, bermaruah tinggi dan sebagainya.

Namun, pada tahun 1960 beliau telah ditawarkan memegang watak antagonis menerusi filem Putera Sangkar Maut. Secara peribadi, beliau kurang gemar berlakon sebagai watak jahat.

Kata Zaiton: “Dalam cerita itu, saya berlakon sebagai perempuan jahat. Saya rasa kekok.”

Di puncak kegemilangannya, Zaiton pernah terpilih ke Hawaii dan San Francisco untuk mempromosikan busana tradisional Melayu di Pacific Festival. Pemilik Studio Jalan Ampas, Run Run Shaw memilih Zaiton kerana beliau memiliki paras wajah Melayu jati.

Zaiton pernah mendirikan rumahtangga dengan Abdullah Hussain (yang kemudian menjadi Sasterawan Negara Malaysia) pada tahun 1955 selepas tamat penggambaran filem Hang Tuah. Hasil perkahwinan itu mereka telah dikurniakan dua orang putera.

Jodohnya bersama Abdullah Hussain tidak kekal. Mereka berpisah sekitar tahun 1964. Zaiton kemudiannya mendirikan rumahtangga dengan seorang ahli perniagaan yang bernama Syed Abdullah. Perkahwinan itu kekal sehingga ke hari ini.

Berikut adalah senarai filem-filem lakonan Zaiton:

Selepas penutupan Studio Jalan Ampas pada penghujung tahun 1967, Zaiton memilih untuk terus bersara daripada dunia perfileman.

Apabila ditanya tentang pengundurannya itu, Zaiton menjawab:

Seniwati Zaiton kini berusia 84 tahun dan tinggal di Singapura bersama ahli keluarganya.

Beliau juga aktif di sosial media. Anda boleh follow Instagram beliau – @seniwatizaiton

Semoga beliau terus sihat dan berbahagia bersama keluarga tercinta.


Salahuddin Al-Ayyubi VS Richard The Lion Heart

Beberapa minggu selepas kejayaan Salahuddin membebaskan Baitul Maqdis, baginda membawa t3ntera-t3nteranya untuk menyer4ng Tyre. Tyre adalah kota yang paling ampuh di tanah Levant. Ditambah pula, setiap satu t3ntera salib yang terselamat dari terbunvh dalam kempen sebelum ini berhimpun di Tyre menjadikan jumlahnya sangat ramai di sana.

Ser4ngan Salahuddin di Tyre mendapat tentangan hebat daripada t3ntera-t3ntera salib yang diketuai oleh Marquis Conrat of Monferrat. Ser4ngan demi ser4ngan berjaya dipatahkan dan Salahuddin juga dinasihatkan untuk meninggalkan ser4ngan tersebut kerana t3nteranya sudah lelah dengan kempen yang berpanjangan dan duit perbendaharaan negara pun sudah hampir habis dengan kempen di musim sejuk tersebut.

Salahuddin akhirnya meninggalkan ser4ngan terhadap Tyre dan menyer4ng serta men4kluk beberapa Kota di utaranya untuk meningkatkan motivasi t3nteranya. Dalam kempen yang melelahkan itu, Salahuddin berjaya menduduki Latakia, Kawkab dan banyak lagi kubu-kubu t3ntera salib di utara Tyre. Kota T3ntera salib yang tinggal hanyalah di Tyre, Tripoli dan Antioch dan tiga kubu terpencil sahaja.

Namun begitu, sejarawan seperti Ibnu Athir mengkritik Salahuddin kerana baginda sering membenarkan t3ntera salib yang dikalahkan untuk berundur ke Tyre, serta mereka berkonspirasi mengatakan bahawa Salahuddin membantu pembinaan pertahanan di Tyre dan menghalang t3ntera salib daripada dibunvh oleh t3ntera Islam, walaupun ramai t3ntera Islam yang m4ti dalam pep3rangan di Tyre.

P3rang Salib Ketiga

Kempen-kempen Salahuddin di Baitul Maqdis telah mencetuskan gelombang p3rang salib yang ketiga. P3rang kali ini lebih memfokuskan ser4ngan di kota pelabuhan Acre, bermula dari tahun 1189, dua tahun selepas kejatuhan Jerusalem, t3ntera salib semakin ramai datang dengan kapal dari Sicily dan menyer4ng kota pelabuhan Acre. Ser4ngan diketuai oleh Guy of Lusignan yang dibebaskan pada tahun 1188 setelah dia berjanji tidak akan menyer4ng kota islam (tetapi dia mungkiri janji).

Ser4ngan semakin bertambah kuat, walaupun Salahuddin cuba untuk memintas dengan kapal Mesir, namun ia tidak dapat mematahkan gelombang t3ntera salib yang semakin ramai setiap hari. Dari darat pula, t3ntera Frederick Barbarossa, Raja suku Jerman berarak bersama lebih 200,000 t3ntera Jerman untuk menyer4ng Baitulmaqdis.

Keadaan ini menyebabkan Salahuddin terpaksa memfokuskan kepada ser4ngan di utara ini. Namun, baginda dan t3ntera islam terselamat daripada bencana ini apabila rajanya, Frederick Barbarossa m4ngkat secara tiba-tiba diser4ng sakit jantung dan semua t3ntera Jerman pulang ke Eropah.

Keadaan sekatan dari laut juga bertambah hebat dengan kehadiran kapal-kapal Sicily yang sangat banyak, sehinggakan kapal untuk menghantar makanan kepada orang Islam perlu menyamar seperti orang Eropah dan meletakkan babi hidup di bahagian hadapan, semata-mata untuk kemandirian penduduk di sana.

Selepas ancaman daripada Jerman sirna, Salahuddin terus memberikan tumpuan penuh kepada Acre, walaupun t3ntera salib semakin ramai setiap hari. Pada tahun 1191, keadaan ser4ngan t3ntera salib semakin hebat dengan penglibatan Raja Philip Augustus, Raja Perancis dan Raja Richard The Lionheart, Raja Britain yang turut datang ke Acre bersama bala t3ntera masing-masing. Richard membuat pertemuan mata ke mata dengan Salahuddin, tetapi dia tidak berhasrat untuk membuat apa-apa perjanjian damai.

Dengan ketumbukan t3ntera yang sangat ramai dari serata Eropah dalam menyertai P3rang Salib Ketiga ini, akhirnya pada 11 Julai 1191, Richard the Lion Heart dan t3ntera salibnya berjaya memasuki Kota Acre. Walaupun Salahuddin menghantar utusan untuk memohon pembebasan semua t4wanan p3rang di Kota Acre, namun kesemua 2700 t3ntera Islam yang bertahan dalam Acre beserta lebih kurang 300 wanita dan kanak-kanak diikat dan dikumpulkan di tembok kota dan disembelih beramai-ramai sehingga teriakan berhenti kedengaran.

Selepas kejayaan di Acre, Richard The Lion Heart dan t3ntera-t3ntera salib bergerak ke arah Selatan Acre dan menguasai kawasan pesisir pantai Palestin. Salahuddin pula bertekad untuk menghalang perarakan t3ntera salib ke Baitul Maqdis. Kejatuhan semula Baitul Maqdis pasti akan mencorengkan arang ke mukanya dan suatu bencana besar kepada umat islam.

Sebelum Richard tiba di Jaffa, mereka dikepung oleh t3ntera Islam di Arsuf dalam taktik p3rang gerila. Namun begitu, selepas dikepung oleh t3ntera Salahuddin, t3ntera salib dari Kesatria Hospitaller dan Templar berjaya mematahkan ser4ngan t3ntera islam dan menyebabkan Salahuddin kehilangan lebih kurang 7 ribu t3ntera manakala lebih kurang 700 t3ntera salib terkorban.

Selepas p3rang yang sangat dahsyat di Arsuf, Richard cuba untuk membuat perjanjian damai dengan Salahuddin iaitu melalui perkahwinan. Richard mencadangkan perkahwinan antara Al-Adil, adik Salahuddin dengan Joan of England, adiknya.

Dalam perjanjian tersebut, Salahuddin akan memberikan wilayah pantai Palestin kepada Al-Adil dan Monumen True Cross yang diambil semasa pertempuran Hattin dipulangkan. Perjanjian hampir termeterai dan keamanan hampir tercapai, namun ia tidak berjaya kerana Joan of England membantah dan kembali ke Eropah kerana tidak mahu berkahwin dengan orang Islam.

Seterusnya, Richard the Lion Heart merampas Kota pelabuhan Jaffa dan lebih bersedia untuk menkluki Baitul Maqdis dengan membina kubu utamanya di Jaffa. Richard menawan Askalon dan seterusnya pada November 1191, mereka berarak ke arah Baitul Maqdis, dan menyambut Krismas di Latrun, Kubu t3ntera salib yang terletak kira-kira 11 batu dari Baitul Maqdis.

Richard menyeru Conrad untuk menyertainya dalam kempen ke atas Salahuddin tetapi dia menolak. Conrad juga berpakat dengan Salahuddin kerana dia takut Richard akan mengambil alih takhtanya di Jerusalem. Tidak lama kemudian, Richard perlu mengakui Conrad sebagai Raja Jerusalem yang baharu dan Guy of Lusignan tidak mendapat apa-apa undian. Namun, malang nasib Conrad kerana dia dibunvh oleh Hashashin sebelum sempat ditabalkan menjadi Raja Jerusalem yang baharu.

Richard mendapat gelaran The Lion Heart selepas kemenangannya dalam kempen-kempen ket3nteraan sepanjang Pantai Palestin. Baginda jatuh sakit dan Salahuddin sendiri yang datang merawat dengan menyamar sebagai doktor.

Namun begitu, baginda terpaksa melupakan hasratnya untuk men4kluki Jerusalem kerana terpaksa bergegas pulang ke London. Hal ini kerana baginda mendapat perkhabaran bahawa John of England, adiknya sendiri mahu merampas takhta England daripadanya melalui komplot dengan Raja Philip dari Perancis.

Selepas Richard kembali ke England, Salahuddin berjaya mengambil semula Jaffa dan baginda tidak sempat mengekang amir-amirnya dari membunvh dan menawan penduduk di sana, berkemungkinan marah dengan pembunvhan besar-besaran di Acre. Richard yang mendapat berita kejatuhan kota Jaffa bergegas kembali ke Palestin dan menyer4ng kedudukan t3ntera Islam di Jaffa dengan kapalnya lalu berjaya merebut kembali kota tersebut serta membebaskan t4wanan yang dit4wan oleh t3ntera Islam.

Pada musim bunga 1192, Richard menguatkan kubu pertahanan Askalon. Baginda berhasrat untuk menyer4ng Mesir pula dari tangan Salahuddin. Namun begitu, sejurus siap, Salahuddin meminta kubu Askalon dimusnahkan semula dengan perjanjian baharu. Pada mulanya, Richard tidak mahu mengikuti perjanjian tersebut dan mahu meneruskan perjuangannya.

Namun begitu, baginda sedar akan kekurangan di pihaknya. Baginda dituduh sebagai dalang dalam pembunvhan Conrad serta baginda sering gering dan kepercayaan kesatria-kesatria salib kepadanya berkurang kerana tidak menyer4ng Jerusalem.

Akhirnya, baginda menerima cadangan Salahuddin untuk kembali ke England dan memberikan Askalon kepada Salahuddin. Dalam masa yang sama, Jaffa hingga Tyre kekal sebagai Wilayah T3ntera Salib dan gencatan s3njata selama 5 tahun termeterai.

Tidak lama selepas Raja Richard The Lion Heart berangkat pulang, Salahuddin Al-Ayyubi jatuh gering. Baginda mangkat pada 4 Mac 1193 disebabkan demam yang berpanjangan di Damaskus, Syria dan dim4kamkan di Masjid Jamek Bani Umayyah Al-Kabir, masjid terbesar di Damaskus ketika itu. Semasa kem4ngkatan baginda, baginda hanya mempunyai satu dinar emas dan empat puluh dirham perak, selebihnya harta baginda telah disedekahkan kepada golongan fakir.

Baginda meninggalkan 17 orang putera dan seorang puteri di kawasan pemerintahan baginda yang sangat luas. Selepas kem4ngkatan baginda, berlakulah p3rang saudara dalam kalangan Ayyubiah. Hanya 3 orang sahaja putera baginda yang mewarisi takhta kerana yang lainnya masih terlalu kecil untuk memahami dunia.

Al-Afdal Nur Al-Din Ali (Al-Afdal), yang paling bijak dan handal dalam pep3rangan dipilih sebagai pewaris utama, memerintah dari Damaskus serta mewarisi Palestin dan Syria. Al-Aziz Imad Al-Din Abu Al-Fath Uthman (Al-Aziz) mewarisi Mesir dan Al-Zahir Ghiyath Al-Din Abu Mansur Ghazi (Al-Zahir) mewarisi pemerintahan sebagai Amir di Aleppo. Namun begitu, drama pemerintahan Keluarga Ayyubiah ini berterusan selepas penabalan tersebut.

RUJUKAN:

Amin Maalouf (2012). The Crvsades through Arab Eyes, London, Saqi Essentials.

Justin Marozzi (2014). Baghdad: City of Peace, City of Blood, London, Penguin Book Ltd.

Geoffrey Hindley (2007). Saladin, Hero of Islam, South Yorkshire, Pen & Sword Books Ltd


Penutupan Crackhouse Menyerlahkan Kebodohan Pengasas Tentang Isu Sensitiviti

Semua orang tahu isu menyelubungi Crackhouse Comedy Club bermula dengan hal Siti Nuramira Abdullah. Tindakan dedah aurat selepas mengaku hafal 15 juzuk mengundang siasatan daripada JAWI (Bernama, 2022). Walau bagaimanapun, cerita tidak habis dengan Nuramira. Pihak DBKL terus menggantung sementara lesen operasi Crackhouse (Lim, 2022). Ada pihak tidak berpuas hati dengan tindakan ini, katanya Crackhouse adalah tempat cari makan buat golongan seni komedi.

Cara pengasas mengadu sedih sebenarnya pelik juga. Mereka guna teknik ‘throw under the bus’ – menunding jari untuk kata diri sendiri suci. Cuba tengok kata-kata pengasas:

“We urge the authorities to take stern action against the individual for any breach of the law, without penalising the club that had no part to play in this person’s actions.”

Senang kata: semua masalah adalah daripada Nuramira, bukan Crackhouse.

Konflik Identiti Di Sebalik Komedi

Kata-kata damage control ini sebenarnya pelik. Mereka gigih mempertahan diri kononnya “dalam tempoh lapan tahun, kejadian sebegini tidak pernah berlaku di kelab ini.” Padahal DBKL punya isu lain. Crackhouse didapati beroperasi dengan lesen restoran. Untuk mengadakan pentas komedi, mereka perlu lesen hiburan (Tan, 2022). Itu saja masalahnya. Lesen tidak betul. Mestilah kena tutup. Semua orang tahu benda ini. Makcik-makcik berniaga tepi jalan tanpa lesen sudah masak dengan pengalaman pahit ini. Tetapi mereka tiada suara-suara besar untuk mempertahan.

Jadi persoalan sekarang: kenapa Crackhouse terlalu defensive sangat? Apabila tengok kandungan ‘lawak’ di Crackhouse katanya dibuat pengasas Ryzal van Geyzel sendiri, boleh nampak jelas dan ketara.

Cuba tengok ketiga-tiga babak. Kandungan lawaknya adalah berkaitan Islam, Bumiputera dan Melayu. Paling menjengkelkan, kutuk Melayu dalam bahasa Inggeris tidak mengapa. Kerana orang Melayu tidak faham. Video di bawah pula adalah berkaitan hukum arak di sisi Islam:

Dan pendirian Ryzal berkenaan dengan arak bertambah jelas dengan tangkap layar ini:

Untuk pengetahuan semua, lawak jenis ini kelihatan tepu di Barat. Selamba buat lawak pasal apa sahaja. Konsep lawak ini berbentuk ‘self-deprecating’, iaitu hina diri atau pegangan sendiri. Kalau di Barat, sasaran utama adalah agama Kristian kerana faktor majoriti. Di sini, sasaran bertukar pada Islam sebagai agama majoriti. Senang cakap, orang yang berasal daripada ‘sesuatu sumber’ akan buat lawak pasal ‘sumber tersebut’. Macam-macamlah boleh dikategorikan sebagai sumber. Dalam isu ini, agama Islam. Bangsa Melayu. Kelompok Bumiputera.

Lawak-lawak ‘self-deprecating’ memang jelas. Kutuk Melayu akan disambut ketawa. Kalau kecoh, mesti berpaut pada ‘freedom of speech’. Tetapi kutuk agama atau bangsa lain pasti diselar, ‘respectlah sebab we are all Malaysian!’. Jika kecoh (pasti akan kecoh), mesti minta maaf bagai.

Kenapa? Kerana isu sensitiviti. Melayu dalam hal ini menjadi bahan ‘self-deprecating’, konsep yang sangat janggal lagi dangkal. Kalau buat di Amerika Syarikat, kutuk Islam akan dilabel ‘Islamophobic’. Tidak percaya? Tahun lalu Lauren Boebert memohon maaf pada Ilhan Omar kerana “Islamophobic joke” (Obeidallah, 2021). Gurau pasal Y-hudi pasti digelar “anti-Semitic” (Khomami, 2022).

Nampak tidak betapa pentingnya kita faham pasal ‘sensitiviti’? Barat yang mengamalkan kebebasan bersuara juga mendaulat sensitiviti. Maka kita sebagai warga Timur jangan terlalu hipokrit bergurau. Sensitiviti memang wujud dalam negara ini. Jangan hina sebarang agama. Jangan hina raja-raja. Jangan hina bangsa. Banyak benda boleh dibuat lawak. Tetapi sengaja juga tala pada ketiga-tiga unsur penting ini.

Mungkin ada yang cakap, “mana ada dia hina raja-raja?”

Rizal menaikkan ciapan Twitter berkata, “sistem monarki BERCANGGAH dengan ajaran Islam.” Hidup jangan lurus bendul sangat. Hina pada sistem beraja tidak semestinya kena mencarut-carut bagai. Tambah kalau dah terang-terangan letak jalan bercabang antara “sistem monarki” dan “ajaran Islam”. Segala benda yang berlaku seolah-olah ada hikmah pula… satu bawang dikupas, terus bawang-bawang lain terkupas habis.

Kutuk-kutuk Melayu bukan main pada landasan kebebasan. Apabila tidak tahan dengan tempias, selamba pula private Instagram.

Dan jangan ingat orang Melayu saja yang sensitif. Filem Mat Kilau: Kebangkitan Pahlawan tidak bergurau apa-apa pun. Sekadar tunjuk sisi sejarah yang betul berkaitan tentera Sikh dalam rejimen penjajah British. Bukan main ada pihak yang terasa!

RUJUKAN:

Bernama. (2022, Julai 9). Jawi investigating woman who stripped on stage of TTDI comedy club.

Khomami, N. (2022, Februari 4). Jimmy Carr condemned for ‘abhorrent’ Holocaust joke about Roma people. The Guardian.

Lim, J. (2022, Julai 12). Not fair to suspend licence without prior warning, say comedy club founders. The Star.

Obeidallah, D. (2021, November 30). Lauren Boebert’s apology to Ilhan Omar for a blatantly Islamophobic ‘joke’ is pure theater. MSNBC.

Perimbanayagam, K. (2022, Julai 10). Harith Iskander delivers stinging rebuke on ‘strip act’. NST.

Tan, T. (2022, Julai 11). TTDI comedy club to get DBKL show-cause letter for operating under wrong license. The Star.